Vuoden viimeinen kvartaali oli lievä pettymys vahvan alkuvuoden jälkeen. Pitkästä aikaa mentiin kolmen kuukauden jaksolla pakkasen puolelle, tosin onneksi vain vähän. Salkun kehitys Q4:llä oli -0,3 %.\nSilti osakesalkku paisui taas uudelle kymmentuhatluvulle, koska kävin ahkerasti ostoksilla loka-marraskuun laskun aikana. Salkun markkina-arvo on nyt 82 653 euroa.\nOsallistuin syksyllä Goforen ja Titaniumin listautumisanteihin ja molemmat osakkeet ovat edelleen salkussani. Lisäsin Nordeaa, joka oli jo ennestään salkkuni suurin omistus. Ostin myös vähän lisää Martelaa, jonka arvostus on mielestäni todella houkutteleva ensi vuoden tulosnäkymillä. Tuttuun tyyliin tankkasin Nordnetin Superrahastoja, mutta Superfonden Danmarkin ostot luultavasti lopetan tähän vuoteen Tanskan älyttömän ja epäoikeudenmukaisen veropäätöksen myötä.\nSiivosin joulun jälkeen salkusta vanhoja roskia pois. Myyntiin meni verojen alentamiseksi tappiollinen Samhällsbyggnadsbolaget i Norden ja Effnetplattformen. Opetus tästä seikkailusta: älä ikinä sijoita pieneen yritykseen, jonka liiketoimintaa et ymmärrä tai jonka tilinpäätöksiin et jaksa perehtyä huolellisesti.\nNordean salkussa ostokohteina olivat jenkkifirmat Adobe Systems, BlackRock ja Medtronic sekä norjalainen lohentuottaja Marine Harvest. Indeksien puolella vaihdoin (euroissa) heikosti tuottaneen S&P Total U.S. Stock Marketin Saksan DAX-indeksiin, jonka arvostus on huomattavasti edullisempi. Saksalaisyhtiöistä voisi löytyä paremmin nousuvaraa kuin kireästi hinnoitellusta jenkkimarkkinasta.\nOsinkoja tuli kvartaalilla vain 49 euroa, joista suurin osa Realty Incomesta ja Marine Harvestista.\nKirjoitan lähipäivinä yhteenvedon koko sijoitusvuodesta.\nPosted by Rahamiäs at 11:36 1 comment:\nTasan vuosi sitten julkaisin Rahamiäs-blogin ensimmäisen postauksen.\nSilloin tuntui hieman nololta lähteä kirjoittamaan sijoittamisesta, koska niin moni muu on kirjoittanut aiheesta paljon pidempään ja paremmin. Ajattelin vaatimattomasti, että kirjoittelen itselleni tärkeitä asioita muistiin blogin muodossa ja olisi kiva, jos joku muukin niitä jaksaa lukea. Laitoin tavoitteeksi saada tuhat sivunäyttöä kuukaudessa.\nVuosi on ylittänyt kaikki odotukseni.\nSivulatauksia on tullut noin 42 000. Moninkertaisesti enemmän kuin odotin, vaikka kirjoitustahti on ollut verkkainen. Luvut ovat parantuneet tasaisesti vuoden loppua kohti, kun seuraajamäärä on kasvanut.\nEntä mitä olen oppinut vuoden aikana?\nBlogin kirjoittaminen on hyödyllistä. Aivan yksiselitteisesti. Omat ajatukset saa jäsenneltyä paremmin, kun ne kirjoittaa tekstiksi. Blogi toimii samalla muistikirjana. Olen palannut monta kertaa uudestaan lukemaan, miksi en ostanut Silmäasemaa tai Terveystaloa ja miksi myin pois Fondian tai osan Norwegian Finans Holdingista. Epävarmuuden hetkinä on hyvä palauttaa mieleen, miksi joku osake on alunperin ostettu tai jätetty ostamatta.\nVaikka keskustelu blogin kommenttiosiossa on aika vähäistä, suosituista teksteistä on keskusteltu vilkkaasti Twitterissä ja Nordnetin Sharevillessä. Otan kaikenlaisen palautteen mielelläni vastaan. Kritiikki ja eriävät mielipiteet ovat minulle tärkeämpiä kuin kehut. Yritän koko ajan kehittyä sijoittajana ja kirjoittajana, eikä se onnistu, jos kukaan ei esitä parempia argumentteja. Varsinkin sijoittamisessa on vaarallista luulla olevansa hyvä, jos menestys perustuukin vain tuuriin.\nKeväällä ja kesällä kirjoittamisessa tuli pitkiä taukoja, koska työt, matkat ja muu elämä meni blogiharrastuksen edelle. Täytyy sanoa, että kunnioitan niitä bloggaajia, jotka pystyvät viikottain tuottamaan mielenkiintoista sisältöä. Aktiivinen bloggaus käy työstä.\nToistaiseksi en ole laittanut mainoksia blogiin. Olen kyllä harkinnut sitä, mutta vielä ajatus ei tunnu omalta. Pelkillä bannereilla ei saa juuri mitään tuloja, enkä ole kovin innoissani yhteistyö/affiliate-postauksista. Niissä olisi paremmat ansaintamahdollisuudet, mutta en halua että mainokset alkavat ohjata kirjoittamista. Jotta blogin kirjoittaminen pysyy hauskana, minun täytyy saada valita aiheet vapaasti ja tarvittaessa käsitellä eri toimijoita kriittisesti. Mainostajat tuskin ilahtuisivat, jos arvostelen heidän tuotteita tai palveluja.\nEnsi vuonna jatkan kirjoittamista samaan tyyliin. Aiheissa tai julkaisutahdissa tuskin tulee suuria muutoksia. Osakkeet ovat minua eniten kiinnostava osa-alue, mutta seurailen aktiivisesti kaikkea talouteen ja sijoittamiseen liittyvää. Ehkä jossain vaiheessa kirjoittelen myös asuntomarkkinoista tai vaikka kryptovaluutoista.\nTähän loppuun vielä kaino toive sinulle lukijani (tiedän, että tälläkin tekstillä tulee olemaan vähintään satoja lukijoita!). Olkoon se vaikka syntymäpäivälahjatoive. Olisi mukava, jos jättäisit tähän alle edes lyhyen palautteen blogista. Oletko pitänyt lukemastasi, mitä voisi mahdollisesti kehittää, missä olen onnistunut/epäonnistunut jne. Kaikki kommentit otetaan ilolla vastaan!\nKiitos kaikille lukijoille ja kanssabloggaajille vuodesta 2017!\nPosted by Rahamiäs at 17:49 5 comments:\nPosted by Rahamiäs at 21:25 7 comments:\nHarva ihminen nauttii verojen maksusta. Vaikka verovaroilla tehdään paljon hyödyllistä, luultavasti jokainen meistä pyrkii henkilökohtaisella tasolla minimoimaan verojen määrän. (Tämä Norjan esimerkki todistaa, että edes korkeaa verotusta kannattavat sosialistit eivät halua vapaaehtoisesti maksaa veroja.)\nKun verottaja tarjoaa laillisen mahdollisuuden vältellä veroja, käytän sen ilomielin hyväksi. Näin joulun alla kannattaa jokaisen sijoittajan kurkistaa salkkuun ja ottaa suurennuslasin alle tappiolliset osakkeet. Jos ei näe niissä lähiaikoina nousupotentiaalia, voi tappiot realisoimalla vähentää pääomatuloista maksettavia veroja.\nLuovutustappiot sai aiemmin vähentää vain luovutusvoitoista. Vuodesta 2016 lähtien vähennysoikeutta on voinut käyttää kaikkiin pääomatulon muotoihin. Luovutustappioilla voi siis vähentää luovutusvoittojen, osinkojen tai vaikkapa vuokratulojen veroja.\nOtetaan yksinkertainen esimerkki, jotta nähdään miten homma toimii:\nHarri Holdari on vuoden aikana saanut osinkoja 1000 euroa (bruttona). Hän ei ole tehnyt myyntejä vuoden aikana. 1000 euron osingosta 85% on veronalaista tuloa, josta sitten peritään 30% vero (1000e x 0,85 x 0,30 = 255e). Jos Harrilla ei ole vähennyksiä, hän maksaa osingoistaan 255 euroa veroa.\nEntä jos Harri haluaisi käyttää hyväksi luovutustappioiden verovähennysoikeutta?\nHarri Holdari saa siis vuoden aikana 1000 euron osinkotulot. Hänen omistamat Orionin osakkeet ovat kuitenkin miinuksella 850 euroa. Harri myy osakkeet joulukuussa, mistä hänelle tulee 850 euron luovutustappio.\nMiltä verotus näyttää nyt?\nHarri sai veronalaisia pääomatuloja 850 euroa (1000e osingot x 0,85).\nHarrille kertyi luovutustappioita 850 euroa.\nVerottaja vähentää veronalaisesta pääomatulosta luovutustappiot (850e - 850e = 0e), joten Harrille ei jää maksettavaksi yhtään veroja pääomatulosta. Jo maksetut ennakonpidätykset Harri saa aikanaan takaisin veronpalautuksena.\nHalutessaan Harri voi ostaa Orionin osakkeet takaisin muutaman päivän kuluttua. Samana päivänä sitä ei kannata tehdä, koska muuten on vaara, että veivaus katsotaan veronkierroksi. Korkein hallinto-oikeus on ratkaisussaan todennut, että seuraavana päivän toteutettu takaisinosto ei ollut veronkiertoa. Toisaalta verottajan sanatarkka ohje kuuluu näin: "Jos osakkeiden myynti ja takaisinosto ovat samaa ennalta sovittua järjestelyä, edestakaista osakekauppaa voidaan pitää veron kiertämisenä, vaikka takaisinosto tapahtuisi myöhemminkin kuin samana päivänä." Veronmaksun välttelyä tai siirtämistä ei siis ikinä kannata tunnustaa verottajalle, jos myöhemmin joutuu selvittämään kaupankäyntiään. Riittää kun sanoo, että näkemys yhtiöstä muuttui.\nLisää lukemista aiheeseen liittyen:\nVero.fi: Omaisuuden luovutusvoitot ja -tappiot luonnollisen henkilön tuloverotuksessa\nTaloustaito: Luovutustappiot helpommin hyödyksi\nPosted by Rahamiäs at 16:53 1 comment:\nKun perustin tämän blogin viime vuoden lopulla, kirjoitin sijoitusfilosofiaa-sivulle, että minulla ei ole selkeää sijoitussuunnitelmaa. Sijoitustyylini oli ollut siihen mennessä sekoitus erilaisia strategioita ja tavoitteeksi olin asettanut vain maksimaalisen arvonnousun. Todellisuudessa mistään strategioista puhuminenkin on liioittelua. Olen vuosien varrella ostellut kaikenlaista, usein enemmän fiilispohjalta kuin harkitun suunnitelman tai analyysin perusteella.\nTämän vuoden aikana filosofiani sijoittamisen suhteen on kirkastunut. Erilaisten yritysten ja erehdysten kautta olen oppinut, millainen sijoittaminen sopii minulle, mitä tavoittelen ja kuinka paljon riskiä siedän. Jatkan edelleen sekatyylillä, mutta nyt ymmärrän paremmin, miten ja mihin oikeastaan haluan sijoittaa. Olen jakanut osakeomistukseni neljään kategoriaan:\nSalkussa mm. AstraZeneca, Nordea, Sampo, Marine Harvest, Realty Income.\nVaikka osingot eivät tässä elämänvaiheessa ole minulle kovin merkittävä tulonlähde, pyrin vuosi vuodelta kasvattamaan passiivista kassavirtaa. Tämän kategorian yhtiöt maksavat hyvää osinkoa ja ovat mielellään defensiivisiä, jotta suhdannevaihtelut eivät vaikuttaisi kovin dramaattisesti tulokseen ja voitonjakoon.\nSalkussa mm. Adobe Systems, Alphabet, Facebook, Microsoft, Gofore, Siili.\nNäkemykseni on, että varsinkin ict-alalla riittää kasvua vielä vuosiksi, jopa vuosikymmeniksi eteenpäin. Haluan olla mukana yhtiöissä, jotka ovat omassa sarjassaan voittajia ja joilla on mahdollisuus kasvaa kannattavasti pitkälle tulevaisuuteen.\nMuiden alojen kovia kasvajia salkussani ovat kotimaisista Restamax, Talenom ja Suomen Hoivatilat sekä ulkomaisista Norwegian Finans Holding. Näissä on potentiaalia siirtyä aikanaan hyvien osingonmaksajien kategoriaan.\nSuperrahastot ja iShares -etf:t.\nTunnustan, että osakepoiminta on vaikeaa ja menee silloin tällöin metsään. Siksi pidän osan sijoituksista kuluttomissa tai pienikuluisissa indeksirahastoissa. Saan ainakin tältä osin markkinan keskimääräisen tuoton. Indeksi on myös helppo tapa hajauttaa sijoituksia sellaisiin kohteisiin, missä suora osakkeiden omistaminen on hankalaa esimerkiksi verotuksen takia (mm. Tanska). Suosin rahastojen kasvuosuuksia mahdollisimman suuren korkoa korolle -efektin saamiseksi.\nTunnustan myös, että minussa asuu pieni pelimies. Joskus on hauska yrittää saada pikavoittoja, jos tilanne on tarpeeksi houkutteleva. Tänä vuonna tietyt listautumisannit ovat tarjonneet kohtuullisen helppoja "kaljarahoja" mukaan lähteneille. Kun osakeanti on pieni, kiinnostus suuri ja hinnoittelu edullinen, on lähes varmaa, että antiosakkeet saa myytyä voitolla.\nSalkustani löytyy myös muutama osake, jota olen ostanut vain siksi, että pidän niitä aliarvostettuina pitkän tähtäimen potentiaaliin nähden. Esimerkiksi Martelan kurssi tippui alkuvuoden huipuista lähes 50%, kun erp-ongelmat ja tulosvaroitus veivät sijoittajien luottamuksen. Pidän Martelan ongelmia väliaikaisina ja uskon, että ensi vuonna tuloskunto palaa taas normaalille tasolle. Näen Martelassa huomattavan nousupotentiaalin alle vuoden tähtäimellä.\nPeliosakkeet ovat onneksi vain pieni osa salkustani eikä tarkoituksena ole haalia niitä sen enempää.\nLisäksi täytyy todeta, että merkittävä osuus varallisuudestani on tällä hetkellä käteisenä. Bank Norwegianin talletustilin tarjoama 1,75% riskitön tuotto on erittäin houkutteleva verrattuna moniin pörssin osinkoyhtiöihin. Varsinkin USA:ssa monen vakaan osingonmaksajan osinkotuotto on nykykursseillä 3%:n luokkaa tai jopa alle sen, mikä yhdistettynä markkinariskeihin ei tarjoa minkäänlaista turvamarginaalia.\nVaikka maksimaalisen tuoton saamiseksi pitäisi olla koko ajan all-in osakkeissa, nukun yöni paremmin muhkean käteiskassan kanssa. Nousu on jatkunut pitkään ja pörssin arvostustasot ovat selvästi historiallisten keskiarvojen yläpuolella. Kun käteistä on tarpeeksi, ei pörssin korjausliike pelota, vaan tuntuu jopa houkuttelevalta. Ostan edelleen lisää osakkeita, mutta tarkasti harkiten ja ajallisesti hajauttaen.\nPosted by Rahamiäs at 22:17 No comments:\nHaluatko miljonääriksi osakemarkkinoilla? Ryhdy analyytikoksi\nOsakesijoittaminen on pitkäjänteistä puuhaa. Jos osakemarkkinoiden keskimääräinen vuosituotto on 9% paikkeilla, kestää 10 000 euron alkupääoman muuttaminen miljoonaksi peräti 54 vuotta. Hektisessä internet-ajassa harva jaksaa odottaa niin pitkään. Vaikka pääomaa lisäisi vuosittain, tie rikkauksiin kestää vuosikymmeniä.\nOn kuitenkin olemassa nopeampi tapa tulla miljonääriksi osakkeilla. Sijoitussuositusten antaminen muille on paljon kannattavampaa kuin sijoittaminen itsessään. Se vaatii hieman pohjatyötä, mutta tuotto on erinomainen ja tappioriski olematon.\nJos siis osakkeet kiinnostavat ja haluat rikastua, ryhdy osakeanalyytikoksi!\nAnalyytikot tienaavat todella hyvin, ainakin meihin keskipalkkaisiin duunareihin verrattuna. Kävin tätä kirjoitusta varten katsomassa verotoimiston yleisöpäätteeltä 37 suomalaisen osakeanalyytikon tulot vuodelta 2016. Mukana on analyytikoita seuraavista pankeista ja analyysitaloista: Nordea, OP, Danske, Evli, SEB, Carnegie, FIM ja Inderes. Mukana eivät ole kaikki em. yrityksissä työskentelevät analyytikot, vaan vain ne, joiden verotiedot pystyin varmuudella yhdistämään oikeaan henkilöön. 37 analyytikon verotiedot antavat kuitenkin melko hyvän kuvan ammatin ansiotasosta.\nAineiston korkein ansiotulo oli 444 213 e ja sen tienasi Nordean Harri Taittonen. Matalin ansio oli vain 19 993 e, mikä selittynee sillä, että kyseinen henkilö oli opiskelija vuonna 2016.\nAnsiotulojen keskiarvo osakeanalyytikoilla on 142 715 e ja mediaani 115 891 e vuodessa. Mediaanitulo tarkoittaa bruttona vajaan kymppitonnin kuukausipalkkaa. Veroprosentti näillä tuloilla olisi noin 38%.\nSuomalaisanalyytikoista korkeimmat pääomatulot olivat Carnegien Tom Skogmanilla, 146 216 e. Matalin pääomatulo oli nolla euroa ja näitä löytyi aineistosta useita. Lähes joka kolmannella osakeanalyytikolla ei ollut lainkaan verotettavia pääomatuloja. Useimpien kohdalla tämä luultavasti selittyy sillä, että sijoitukset ovat rahastojen kasvuosuuksissa tai kapitalisaatiosopimuksen takana. Myös tappiollisilla osakekaupoilla ja järkevällä verosuunnittelulla pääomatulot voi saada verotuksessa nollille.\nParas palkanmaksaja on aineiston perusteella Nordea, jossa analyytikon keskimääräinen vuosiansio oli 211 541 e.\nOP:ssa tienasi 153 089 e ja Danskessa 151 594 e.\nSosiaalisessa mediassa aktiivinen ja piensijoittajille tuttu Inderes maksoi analyytikoille keskimäärin 90 054 e vuodessa.\nHuonoimmat palkat olivat FIMissä, missä keskimääräinen vuosiansio oli 83 360 e.\nKannattaa huomata, että keskiarvot ovat suuntaa antavia, koska kaikki analyytikot eivät ole mukana laskelmissa.\nJotain johtopäätöksiä luvuista voi silti tehdä. Moni tuntematon osakeanalyytikko tienaa jo kolmekymppisenä reippaasti enemmän kuin pääministeri.\nEsimerkiksi keskimääräinen Nordea-analyytikko saa työnteolla kasaan miljoona euroa alle yhdeksässä vuodessa. Siis nettona, verojen jälkeen. Jos analyytikko ei tuhlaa rahojaan ökyelämään vaan sijoittaa säästönsä viisaasti, miljonääriksi pääsy nopeutuu entisestään.\nAnalyytikoksi ei tietysti pääse kuka tahansa. Älyn ja motivaation pitää ensin riittää kauppakorkeakouluun ja sieltä valmistumiseen hyvin arvosanoin. Jo opiskeluaikana alkaa verinen kilpailu harvoista työpaikoista ja mahdollisesti muutama vuosi menee finanssialan hanttihommissa ennen kuin rahahanat kunnolla aukeavat. Analyytikon työpäivät ovat pitkiä ja uutisiin pitää reagoida välittömästi.\nKun ottaa huomioon, etteivät analyytikot keskimäärin onnistu osakesuosituksissaan paremmin kuin tikkaa heittävät apinat, eikä pieleen menneiden suositusten antamisesta käytännössä seuraa mitään, voittaa ammatin riskikorjattu tuottotaso osakemarkkinat mennen tullen. Jos olisin nyt 18-vuotias abiturientti, harkitsisin vakavasti tätä uravaihtoehtoa.\nPosted by Rahamiäs at 11:22 2 comments:\nGofore alennuksella pörssiin - olen mukana!\nHelsingin pörssin uusin tulokas on tamperelainen it-yhtiö Gofore. Yhtiön listautusmisaikeet eivät tulleet yllätyksenä, sillä Gofore kertoi jo viime vuonna harkitsevansa pörssiin menoa.\nTämän syksyn aiempiin listautumisiin olen suhtautunut hieman skeptisesti (vaikka lähdin lopulta mukaan Titaniumiin). Goforen antia olen odottanut innolla. Yhtiö on sijoittajan näkökulmasta hyvin samanlainen tapaus kuin viime vuonna menestyksekkäästi listautunut Vincit.\nYhtäläisyyksiä on paljon. Vincit ja Gofore ovat ketteriä it-yhtiöitä, jotka ovat keskittyneet digitaaliseen palvelumuotoiluun ja konsultointiin. Kokoluokka on sama: tämän vuoden liikevaihto on ennusteiden mukaan Vincitillä noin 40 miljoonaa euroa, kun Gofore ennustaa 32,5 - 34,5 miljoonaa. Käyttökate-% on tänä vuonna ollut Vincitillä 15, Goforella 18. Vincitin markkina-arvo on 73 Meur, Goforen arvoksi tulee antihinnalla 82 Meur. Työntekijöitä on molemmissa reilut 350. Vaikka luvuissa on pieniä eroja, yhtiöt ovat kuin kaksi marjaa. Kaiken lisäksi molemmat pitävät päämajaansa Tampereella, mistä olen tietysti tamperelaisena ylpeä.\nGofore aloitti toimintansa 2002 ja on siitä lähtien kasvanut todella vauhdikkaasti. Vuotuinen liikevaihdon kasvu on ollut keskimäärin 50% luokkaa. Yhtiön kannattavuus on korkeampi kuin it-sektorilla keskimäärin. Työntekijätkin näyttävät viihtyvän: Gofore on palkittu Great place to work -tutkimuksessa Suomen parhaana työpaikkana.\nKoko toimialan tilanne näyttää myös hyvältä. Digitalisaatiobuumi jatkuu, kun yritykset ja viranomaiset joutuvat muuttamaan vanhoja toimintamallejaan netti- ja mobiiliaikakauteen sopiviksi. Goforen kohdemarkkinan, uusien digitaalisten palvelujen, ennustetaan kasvavan 15-25% vuosivauhtia.\nGofore on epäilemättä hyvä yhtiö, mutta onko hinta kohdallaan?\nTilinpäätöksen tulkinta on hieman mutkikasta, sillä Gofore osti 2017 keväällä palvelumuotoiluun keskittyneen Leadinin, mikä ei näy viime vuoden tai tämän vuoden alun tulostiedoissa. Raportoidun Q3/2017-tuloksen ja pro forma -lukujen perusteella voi arvioida koko vuoden raportoidun liikevoiton olevan hieman alle 6 Meur ja osakekohtaisen tuloksen 0,34e. Se tarkoittaa tälle vuodelle p/e-lukua 19.\nGofore on ilmoittanut pyrkivänsä lähivuosina kohdemarkkinaa nopeampaan kasvuun, samalla säilyttäen ebita-marginaalin vähintään 15% tasolla. Tavoitteiden toteutuessa ensi vuoden liikevaihto olisi yli 40 Meur ja liikevoitto vähintään 6 Meur. Sen Gofore saavuttanee helposti. Evli on tehnyt Goforesta analyysin, jossa arvioidaan 2018 liikevaihdoksi peräti 51 Meur, liikevoitoksi 9 Meur ja epsiksi 0,59e. (Evli toimii annin järjestäjänä, joten sen analyysiin kannattaa suhtautua kriittisesti.) Jos nämä arviot kuitenkin menevät edes sinne päin, tarjotaan sijoittajille nyt mahdollisuutta tehdä helppoa rahaa. 0,59 euron eps tarkoittaisi p/e-lukua 11, mikä on kannattavalle kasvuyhtiölle todella matala. Vaikka toteutunut kasvu olisi näitä ennusteita hitaampaa, arvostusta voi silti pitää maltillisena.\nSaman on huomannut mm. Inderesin Mikael Rautanen, joka kertoo Arvopaperin jutussa näin: (juttu maksumuurin takana)\n"Tämän vuoden ohjeistuksellaan Goforen tulospohjaiset arvostuskertoimet ovat aika lailla linjassa pohjoismaisen vertailuryhmän kanssa. Kasvulukujen valossa yhtiö kuuluu toimialan voittajiin, mutta arvostustaso on linjassa toimialan kanssa. Tästä voi sijoittaja jotain päätellä. Toki Gofore on monia verrokkeja pienempi."\nViimeisen 12 kuukauden oikaistulla tuloksella Goforen p/e-luku on 18,5.\nRautanen pitää palveluyhtiöiden hinnoittelussa ev/ebita-lukua sopivana (yritysarvo / liiketulos ilman liikearvon poistoja). Goforen ev/ebita-luku on noin 12-14 ohjeistushaarukka tälle vuodelle huomioiden. Vincitillä sama luku (ev/ebita) on Inderesin tämän vuoden ennusteella noin 17 ja Siilillä noin 12.\nJos Gofore arvostettaisiin samalla tavalla kuin lähin verrokki Vincit, osakkeen hinnan tulisi olla 7,50 - 8,80 euron välissä. Gofore olisi siis 6,35 euron antihinnalla 15-30% tarjouksessa. Kuitenkin Gofore kasvaa nopeammin ja on kannattavampi kuin kilpailijansa.\nGoforen tulevaisuus näyttää valoisalta ja hinnoittelu on houkutteleva. Lisäluottamusta tuovat isot ankkurisijoittajat Ilmarinen ja Varma, jotka ovat varmasti tehneet perusteellisen due diligencen ennen osallistumista. Kokonaisuutena Goforen listautuminen vaikuttaa niin herkulliselta, että päätin lähteä mukaan hieman isommalla panoksella. Merkitsin annissa 640 osaketta. Tosin tämäkin anti todennäköisesti ylimerkitään ja piensijoittajat saavat lopulta vain murto-osan osakkeista.\nPosted by Rahamiäs at 17:40 4 comments:\nKurssilasku tekee hyvää\nTorstai oli synkkä päivä Helsingin pörssissä. Odotuksia heikompien osavuosikatsausten seurauksena Nokia romahti -17%, Outokumpu -10%, Orion -8% ja Nordea -6%. Muiden yhtiöiden parin prosentin laskut tuntuivat edellämainittujen rinnalla mitättömiltä. Oma salkku kutistui tämän viikon pulkkamäen seurauksena lähes tuhannella eurolla.\nVaikka miinusten katseleminen salkussa ei ole mukavaa, näen torstain romahduksessa yhden hyvän puolen. Kulunut viikko todisti, että puheet osakekuplasta ovat liioittelua. Kirjoitin syyskuussa, että osakkeet ovat mielestäni 10-30% ylihintaisia yhtiöstä riippuen. Kurssipudotus on monen yhtiön kohdalla neutralisoinut liian korkeaksi kohonneen arvostuksen.\nJos olisimme oikeasti osakekuplassa, kurssit olisivat nousseet tai vähintään pysyneet paikallaan heikoista tuloksista/näkymistä huolimatta. Nyt kävi päinvastoin. Alisuorittajia rankaistiin kovalla kädellä, mikä kertoo että sijoittajat eivät ole valmiita maksamaan osakkeista mitä tahansa.\nKannattaa myös huomata, että verenpunaisena laskupäivänä hyviä tuloksia kertoneet yhtiöt (mm. Neste) palkittiin reippaalla nousulla. Tämäkin oli mielestäni huojentavaa. Hinnoittelun ratkaisevat edelleen fundamentit, eivät sentimentit.\nKorot pysyvät vielä ainakin vuoden ajan alhaalla ja reaaliomaisuuden tuotot ovat hintojen nousun myötä laskeneet. Nykytilanteessa osakkeet ovat edelleen houkuttelevin sijoitusluokka. Jos haluaa nousun jatkuvan omassa salkussa, kannattaa katsoa todella tarkasti mitä ostaa ja välttää ylihinnoiteltuja yhtiöitä.\nPosted by Rahamiäs at 16:12 1 comment:\nTerveystalo - ei kiitos\nHädin tuskin olin Titaniumin merkinnästä toipunut, kun heti piti perehtyä uuteen pörssiehdokkaaseen Terveystaloon. Ennen omaa analyysia olin jo ehtinyt lukea talouslehdistön ja muiden bloggaajien kirjoituksia listautumisannista. Niiden perusteella ennakkoasenteeni oli valmiiksi epäluuloinen. (Terveystalosta ovat jo kirjoittaneet mm. Sijoittaja-Tursas ja Aloitteleva sijoittaja.)\nMutta ensin hyvät uutiset. Terveysbisnes kasvaa väistämättä Suomessa tulevien vuosien aikana. Tämä johtuu ennen kaikkea väestörakenteestamme: hoitoa tarvitsevia on koko ajan enemmän, kun suuret ikäluokat eläköityvät ja elinikä nousee. Myös sote-uudistus, toteutuupa se missä muodossa tahansa, lisää valinnanvapautta, mikä suosii yksityisiä palveluntarjoajia. Terveystoimialaa hallitsee Suomessa neljä suurta peluria: Terveystalo, Mehiläinen, Attendo ja Pihlajalinna. Jokaisella on omat vahvuutensa. Terveystalolla on maanlaajuinen lääkäriasemien verkosto ja se on painottunut erityisesti työterveyshuoltoon. Se on selvästi kannattavampaa bisnestä kuin vaikkapa Pihlajalinnan haalimat kuntaulkoistukset.\nToimialan näkymien puolesta Terveystalo olisi kiinnostava sijoituskohde, mutta onko hinta kohdallaan?\nTilinpäätösten tulkinta on hieman mutkikasta, sillä Terveystalo on tehnyt viime vuosina paljon yritysostoja ja suurin omistaja EQT on ottanut tuotot ulos osakaslainojen korkoina. Näin ollen raportoitu nettotulos ei kerro paljoakaan Terveystalon suorituskyvystä. Poistoista, kertaeristä ja rahoituskuluista oikaistu nettotulos voisi olla jossain 60 MEUR tasolla, mikä tarkoittaisi 9,76 euron antihinnalla p/e-lukua 21. Vaikka tämä laskelma on optimistinen ja sen toteutuminen käytännössä vie vuosia, arvostus on silti haastava. Tietysti pitää muistaa, että Terveystalo on kasvuyhtiö, ja hintaan on sisällytetty paljon tulevaisuuden odotuksia. Mutta silti... Kyse ei ole potentiaalisesta maailmanvalloittajasta vaan kotimarkkinatoimijasta, jolla ei edes ole erityistä kilpailuetua verrokkeihin nähden. Mielestäni Terveystalon hintalappu on liian kova, pyörittelee lukuja miten päin tahansa.\nPääomasijoittaja EQT on trimmannut Terveystalon myyntikuntoon ja tietysti rahastaa osakemyynnillään niin paljon kuin pystyy. Sijoitushuuman innostamat suomalaiset varmasti merkitsevät tämänkin täyteen. Tilanne on samanlainen kuin keväällä listautuneen Silmäaseman annissa. Tase on täynnä velkaa ja kunnollista osinkoa saa odotella vielä vuosia.\nYlihinnoitellun Rovion pörssiavaus lässähti, kun pikavoiton perässä juosseet myivät osakkeensa pois, mutta ostajia ei ollutkaan jonoksi asti. En pitäisi yllättävänä, vaikka Terveystaloa saisi myöhemmin halvemmalla pörssistä.\nNäistä syistä jätän listautumisen väliin.\nPosted by Rahamiäs at 23:06 3 comments:\nSalkun Q3: rimaa hipoen yli 70 000 euron\nVuoden kolmas kvartaali oli selkeästi heikompi kuin kaksi edellistä. Heinä-syyskuussa osakesalkun markkina-arvo paisui 8019 eurolla, mutta tästä uutta sijoitettua pääomaa oli 6730 ja arvonnousua vain 1289 euroa. Prosenteissa arvonnousu oli kolmessa kuukaudessa 2,1 %. Vuoden alusta nousua on kertynyt 13%, mihin olen tyytyväinen. Osakesalkun markkina-arvo on nyt 70 109 euroa. Nordnetin Suomi-osakkeisiin keskittynyt salkku on menestynyt koko vuoden paremmin kuin Nordean jenkki/kruunusalkku, jonka kehitys on kärsinyt epäedullisista valuuttakursseista.\nKvartaalin isoin ostos oli Sampo, joka nousi salkun kolmanneksi suurimmaksi omistukseksi. Tuplasin heinäkuussa AstraZenecan osuuden, kun kurssi laski osaripäivänä peräti 15%. Siitä kuopasta on noustu takaisin kevään tasoille ja tuototkin tulivat nyt tuplana. Vahvistunut euro ja Nordean kampanja (USA-kaupat ilman välityspalkkiota) antoi myös hyvän tekosyyn lisätä reippaasti jenkkien teknologiafirmoja Adobea ja Alphabetia.\nMyyntejä oli vain yksi: surullisen vuoden Nordean salkussa viettänyt Global X MSCI Nigeria -etf, josta sain vihdoin omani pois. Tätä murheenkryyniä on vielä jäljellä pieni osuus Nordnetin salkussa. Sen tuotto taitaa olla -50%, joten saa vielä hetken odotella ennen kuin siellä päästään plussalle.\nOsinkoja tuli Q3:lla vain muutama kymppi ja nekin pääosin AstraZenecasta.\nPosted by Rahamiäs at 10:47 2 comments:\nTitaniumin anti - osallistun\nTitanium oli minulle aikaisemmin lähes tuntematon tapaus. Nimen olin kuullut joskus, mutta en tiennyt tarkemmin mitä yhtiö tekee. Tämän kirjoituksen tiedot perustuvat listalleottoesitteeseen, Inderesin laatimaan raporttiin sekä tiistaina 26.9. pidettyyn yhtiöesittelyiltaan Helsingissä.\nTitanium on vuonna 2009 perustettu keskisuuri rahastoyhtiö ja varainhoitaja. Titaniumin hallinnoitavasta varallisuudesta (257 MEUR) valtaosa on vain kahdessa kiinteistörahastossa (Hoivakiinteistö ja Asunto). Erityisen huomionarvoista on se, että suurin osa yrityksen liikevaihdosta tulee Hoivakiinteistö-rahaston palkkiotuotoista. Sijoittaminen Titaniumiin tarkoittaa siis käytännössä sijoittamista heidän Hoivakiinteistö-rahaston menestykseen.\nListauksessa Titanium kerää uutta pääomaa noin 5 MEUR edestä. Yhtiön tase vahvistuu 4,1 MEUR:lla, kun antikulut ovat 0,9 MEUR. Mutta mihin rahaa tarvitaan? Titaniumin tase on ylikapitalisoitunut eli rahaa on jo valmiiksi enemmän kuin tavanomaiset investoinnit vaativat. Listautumisessa tarjottavista osakkeista vain 25% on uusia osakkeita, loput ovat vanhojen omistajien myyntejä. Ensimmäisenä tulee tietysti mieleen, että kyseessä on omistajien härski rahastus pörssihuuman huipulla.\nTätä pelkoa hälventää hieman se, että kaikille pääomistajille jää vielä iso määrä osakkeita, heillä on listautumisen jälkeen kahden vuoden lock-up eli kielto myydä osakkeita, sekä viiden vuoden työvelvoite. Yhtiön edustajat ovat kertoneet, että antirahat käytetään pääasiassa uusiin sijoitustuotteisiin. Oma arvaukseni on, että kyseessä ovat erilaiset innovatiiviset pääomarahastot, joita mm. Taaleri on tuonut aktiivisesti markkinoille.\nEntä valuaatio? Inderesin laskemat oikaistut tunnusluvut ensi vuodelle ovat p/e 10 ja osinkotuotto 7,6% (100% jakosuhteella). Itse laskin vielä varovaisemmin, että p/e olisi noin 12 ja osinkotuotto 6% luokkaa. Oli miten oli, pörssin nykyhinnoitteluun verrattuna Titaniumin arvostus näyttää houkuttelevalta.\nJos hoivabisnes kiinnostaa, miksei sijoittaisi suoraan Titaniumin rahastoon tai Suomen Hoivatiloihin? Katsotaanpa ensin Hoivakiinteistö-rahaston tietoja. Hallinnointipalkkio 2,95% rahaston nettoarvosta, tuottosidonnainen palkkio 20%, merkintäpalkkio 1%, lunastuspalkkio 1-3%, minimisijoitus 20 000 euroa. Noilla ehdoilla en ainakaan itse lähtisi mukaan. Toisaalta rahasto on tuottanut erinomaisesti, paitsi Titaniumille, myös sijoittajille (vuosittainen nettotuotto 8-14%), joten he lienevät tyytyväisiä korkeista palkkioista huolimatta. Rahaston kanssa kilpaileva Suomen Hoivatilat löytyy jo salkustani isolla painolla. Sen arvostus on nykykurssilla kohtuullisen haastava ja osinkotuotto mitätön.\nKannattaako Titaniumiin sijoittaa? Ainakin seuraavia asioita voi pohdiskella päätöstä tehdessään:\nJatkuuko Hoivakiinteistö-rahaston menestys takavuosien tapaan? Yhtiö on kertonut, että vuonna 2020 hoivakiinteistörahaston koko tulisi olemaan noin 500 MEUR (nyt 217 MEUR) ja että hankekanta olisi suurelta osin jo sovittu. Mielestäni tämä tieto laskee rahaston kasvuun liittyvää epävarmuutta merkittävästi. Tulevaisuuden suhteen on hyvä tiedostaa, että kilpailu hoivakiinteistömarkkinalla on kiristynyt ja tuotot laskussa.\nOnnistuko yhtiö tuomaan markkinoille uusia vetovoimaisia sijoitustuotteita? Tätä on vaikea ennustaa.\nVoisiko Titanium olla mukana yritysjärjestyissä, jotka hyödyttäisivät omistajia? Ehkä. Tämä on lähinnä ilmainen optio sijoittajalle, eikä sen varaan kannata laskea mitään.\nMiten kauan sijoitusmarkkinoiden hyvä veto jatkuu? Vaikka hoivakiinteistöt ovat erittäin defensiivinen sijoituskohde, Titaniumin palkkiotuotot romahtaisivat, jos sijoittajat alkaisivat markkinapaniikissa vetää rahojaan pois rahastoista.\nSuhtaudun hieman sekavin tuntein Titaniumiin. Kyseessä ei ole mikään riskitön sijoitus, sillä yhtiö on pieni (vain 8 työntekijää, loput ulkoistettu) ja sen liikevaihto tulee lähinnä yhdestä rahastosta, joka puolestaan sijoittaa yhteen kapeaan kiinteistösegmenttiin. Silti yhtiön kasvunäkymät ovat lupaavat, se on velaton ja vakavarainen, sekä tulokseensa ja osinkoonsa nähden edullisesti hinnoiteltu. Tulevien vuosien kasvun pitäisi vähentää riskejä, jos ja kun yhtiö saa markkinoille uusia tuotteita ja rekrytoi lisää työntekijöitä. Silloin se ei olisi enää one-trick pony.\nPienistä epäilyksistä huolimatta näen Titaniumissa tuoton ja riskin suhteen houkuttelevana. Päätin harkinnan jälkeen lähteä antiin mukaan ja merkitsin tänään 300 osaketta Nordnetissä.\nYleisöannissa merkintämäärä on 150–25000 osaketta ja hinta 6,15 euroa osakkeelta.\nPosted by Rahamiäs at 19:40 2 comments:\nTerveystalo, Titanium vai Rovio?\nKesätauon jälkeen Helsingin pörssin listautumisbuumi jatkuu kiihkeänä. Tällä hetkellä kolme uutta tulokasta kalastelee sijoittajien rahoja.\nRovion anti alkoi 18.9. ja päättyy 26.9 eli ensi viikon tiistaina. Merkintäaika voidaan keskeyttää aikaisintaan 25.9.\nTitaniumin anti alkaa 25.9. ja päättyy 6.10. Merkintäaika voidaan keskeyttää aikaisintaan 29.9\nTerveystalo ei ole vielä julkaissut annin päivämääriä.\nMikään kolmikosta ei ensireaktiona aiheuttanut riemunkiljahduksia. Rovion taidan jättää suosiolla väliin, sillä pelialaa en ymmärrä yhtään ja sitä on asiantuntijoidenkin vaikea ennustaa. Annissa on kyse lähinnä vanhojen omistajien osakemyynnistä, mikä ei lisää luottamusta omistajien motiiveihin tuoda Rovio pörssiin juuri nyt. Toisaalta Rovion brändi on Suomessa ja maailmalla tunnettu ja sijoitushuuman ansioista anti luultavasti ylimerkitään. Se antaisi taas mahdollisuuden pikavoittoihin. Olen kuitenkin tullut koko ajan varovaisemmaksi markkinoilla ja vältän nyt turhaa riskinottoa.\nKahden muun kohdalla täytyy vielä käydä läpi yhtiöiden tiedot, jotta saan perustellun käsityksen kannattaako anteihin osallistua. Terveystalo ja Titanium ratsastavat molemmat terveydenhoidon ja hoivabisneksen muutoksen megatrendeissä. Toimiala on defensiivinen ja sen voi olettaa kasvavan Suomessa seuraavien vuosikymmenien aikana, kun väestö vanhenee ja valinnanvapaus lisääntyy. Yhtiöt voisivat olla potentiaalisia sijoituskohteita, jos antien hinnoilu on houkutteleva.\nKirjoittelen näistä anneista enemmän kunhan ehdin rauhassa tutustua listautumismateriaaleihin.\nPosted by Rahamiäs at 17:08 5 comments:\nTop 3 -sijoituskuplat juuri nyt\nMediasta saa lukea vähän väliä juttuja nurkan takana odottavasta pörssiromahduksesta, tai vähintään korjausliikkeestä. Myös sosiaalisessa mediassa moni odottaa väistämätöntä pudotusta. Osakkeet ovat kieltämättä korkealle arvostettuja pitkäaikaisiin keskiarvoihin nähden, mutta eivät mielestäni vielä niin paljon, että tilannetta voisi kutsua kuplaksi. Näkemykseni mukaan osakkeissa on ylihintaa nyt noin 10-30 %, yhtiöstä riippuen. Tämäkin tavataan selittää matalalla korkotasolla, joka antaa oikeutuksen osakkeiden korkeammalle hinnoittelulle.\nMitään suuria vaaratekijöitä romahdukselle ei ole näkyvissä. Talous ja siinä sivussa yritysten tulokset kasvavat vakaasti. Keskuspankit eivät kiristä rahapolitiikkaansa nopeasti. Tarvittaisiin joku täysin yllättävä negatiivinen käänne, jotta osakemarkkina romahtaisi. Sen jälkeen ongelmana olisi, mihin muualle sijoittaa kaikki myynneistä saadut rahat, kun vain osakkeista saa tuottoa.\nTämän hetken todelliset sijoituskuplat ovat muualla kuin pörssissä. Listaan tähän suuruusjärjestyksessä mielestäni pahimmat riskikohteet piensijoittajan näkökulmasta:\nBitcoin (ja muut kryptovaluutat)\nBitcoin on avoimeen lähdekoodiin perustuva virtuaalivaluutta, joka on mielestäni tämän hetken suurimmaksi paisunut kupla. Bitcoinin viime vuosien arvonnousu on ollut puhtaasti spekulatiivista, koska valuutta ei itsessään tuota lisäarvoa kenelläkään. Talouden oppikirjojen mukaan rahan perustehtävä on toimia välineenä, jolla määritellään, vaihdetaan ja varastoidaan arvoa. Bitcoin ei täytä kunnolla yhtään noista tehtävistä. Bitcoinin arvo heiluu liian rajusti, jotta se voisi toimia arvon varastoijana, transaktiomäärä per sekunti on liian pieni, jotta se toimisi laajamittaisesti vaihdon välineenä, eikä kukaan ota laillista vastuuta valuutan säilytyksestä tai olemassaolosta. En näe, että Bitcoin voisi koskaan yleistyä suurten massojen valuutaksi.\nSinänsä lohkoketjuteknologialle on paljon hyödyllisiä käyttökohteita, mutta luulen että esimerkiksi pankit luovat tarkoituksiinsa soveltuvat lohkoketjut itse. Bitcoin lienee aidosti käyttökelpoinen vain verkossa tapahtuvaan anonyymiin kaupankäyntiin, jossa rahaliikenne halutaan jostain syystä piilottaa viranomaisilta.\nListaamattomat yritykset ja joukkorahoitus\nOsakepohjaisen joukkorahoituksen suosio on räjähtänyt viime vuosien sijoitushuumassa. Privanetissä, Invesdorissa ja muilla alustoilla rahaa haetaan mitä ihmeellisimpiin bisnesideoihin. Suurin osa yrityksistä on tappiollisia ja sellaisiksi jäävät. Joukossa saattaa olla helmiä, mutta niiden löytäminen on vaikeaa, ja arvostukset ovat kautta linjan kovia. Pörssiyhtiöiden arvostus on suorastaan halpaa verrattuna joukkorahoitusalustoilla operoiviin nakkikioskeihin. Suurin osa yrityksistä on raskaasti tappiollisia ja uusia anteja saatta olla edessä. Sijoittaja antaa rahansa lupausten ja unelmahötön varassa. Vain aniharva alkuvaiheen yritys pystyy myöhemmin listautumaan pörssiin tai tulee ostetuksi. Sitä ennen sijoituksesta ei luultavasti pääse mitenkään eroon. Silti lottohullut suomalaiset työntävät rahansa näille yrittäjille, vaikka tuoton ja riskin suhde on sijoittajalle hyvin epäedullinen.\nKukaan täysjärkinen ja raha-asioistaan huolehtiva ihminen ei varmasti ota sikahintaista pikavippilainaa itselleen, joten lainaajien maksukykyä voi hyvällä syyllä epäillä. Välittäjänä toimiva yritys on nerokkaasti siirtänyt luotonannon riskit piensijoittajalle, joka esimerkiksi 10% tuottolupausta vastaan lainaa rahaa henkilölle, jolle ei ikinä antaisi kasvotusten euroakaan. Tuoton ja riskin suhde on tässäkin surkea. Tosielämän esimerkki löytyy Tarina vaurastumisesta -blogista, jossa suuri osa lainoista oli päätynyt perintään tai ulosottoon. (Kaikki edellä kirjoitettu pätee myös p2p-yritysluottoihin.)\nJos joku romahdus markkinoilla lähiaikoina tapahtuu, ennustan sen olevan Bitcoin.\nListaamattomien yritysten osakkeet eivät romahda mihinkään, koska niillä ei ole markkinoita, joissa niistä pääsisi eroon. Sijoittajat joutuvat nielemään tappiot kaikessa hiljaisuudessa. Joukkorahoitus on ideana hyvä, mutta käytännössä siellä pyytävät rahaa sellaiset yritykset, joilla on vaikeuksia saada rahoitusta muualta. Siksi suhtaudun joukorahoitukseen hyvin kriittisesti enkä ole löytänyt sieltä houkuttelevia sijoituskohteita. Vaikka yrityksellä olisi hyvä liikeidea, osakeanti on usein pilattu liian kovalla arvostuksella.\nVertaislainaus on tarjotuilla koroilla huono diili sekä lainaajalle että lainanantajalle.\nPosted by Rahamiäs at 00:28 5 comments:\nTuottava sijoittaminen on tylsää\nBlogi on viettänyt hiljaiseloa viime aikoina. Uusia aiheita ei ole putkahdellut mieleen samalla tavalla kuin keväällä. Olen myös vähentänyt markkinoiden seuraamista, nauttinut kesästä ja kohdistanut energiani elämään pörssin ulkopuolella.\nMenestyvän sijoittajan ei kannata koko ajan olla ostamassa tai myymässä. Aika tekee tuoton. Muistan omasta kokemuksesta, kuinka vaikeaa oli alussa katsella salkkua, jossa puolet osakkeista oli miinuksella. Kun malttaa mielensä ja kestää epävarmuutta vuoden, sijoitukset ovat todennäköisesti voitolla. Kun jaksaa istua kolme vuotta, sijoitukset ovat todennäköisesti voitolla kaksinumeroisin prosenttiluvuin. Romahduksia ei kannata pelätä, vaan nähdä ne hyvien yhtiöiden alennusmyynteinä. Ensimmäinen pörssiostokseni, Kone, on ollut salkussani kohta neljä vuotta. Tuotto +39% ja siihen osingot päälle, vaikka alkuvuosina käytiin usein miinuksella ja analyytikot olivat julistaneet osakkeen kalleutta. Minua kokeneemmilla holdaajilla tuotot saattavat olla satoja prosentteja.\nSharevillessä oli kesällä hämmentävää seurata, kuinka Nordnetin pikkukauppatarjouksen innoittamana monet sijoittajat kävivät jatkuvaa päiväkauppaa. Ostivat jotain arvopaperia 200 eurolla ja hetken päästä myivät, jos osakkeen hinta oli noussut muutaman sentin. Kurssien intensiivinen seuraaminen ja riskinotto tuotti pari euroa voittoa. Seuraavana päivänä tuli todennäköisesti saman verran tappiota, jos näkemys meni pieleen. Pulloja keräämällä pääsisi huomattavasti parempaan riskikorjattuun tuottoon ja saisi samalla raitista ilmaa. Treidaamisessa ainoa voittaja lienee osakevälittäjä, joka tyytyväisenä kerää itselleen siivun jokaisesta kaupasta.\nJokainen kuluina tai veroina menetetty euro on pois sijoitusten tuotosta ja heikentää korkoa korolle -efektiä. Siksi aktiivista kaupankäyntiä tulisi välttää niin paljon kuin mahdollista. Päiväkaupalla pitäisi saada koko ajan huomattavia tuottoja, jotta siinä olisi järkeä. Harva pystyy siihen. Kulut ja verot syövät tulosta yllättävän paljon.\nMyös jatkuva markkinadatan ja talousuutisten seuraaminen voi olla sijoittajalle vahingollista. Uutiset maalailevat lähes viikottain pörssiromahdusta, analyytikkojen suositukset, politiikka, valuutat ja raaka-aineet heiluttavat kursseja välillä ylös ja välillä alas. Jos reagoi jokaiseen tiedonmuruseen, tekee helposti hätäisiä päätöksiä ja kokonaiskuva hämärtyy. Pitäisi pystyä erottamaan suuret trendit kohinasta.\nSijoittaja voi hyötyä pitkän aikavälin kehityskuluista, vaikka ei seuraisi päivittäin uutisia. Maailma muuttuu hitaasti ja megatrendit kestävät vuosia. Googlen ja Facebookin kaltaisten yhtiöiden menestykseen on hyvin ehtinyt osalliseksi, vaikka ei tajunnut olla liikkeellä alusta asti. Toisaalta, jos yritys alkaa menettää kilpailukykyään, lasku saattaa kestää pitkään. Kotimaisista ongelmayhtiöistä esimerkiksi Outokumpu, Stockmann ja Sanoma laskettelivat alamäkeä monta vuotta ennen kuin johto älysi vaihtaa suuntaa.\nOma salkku on vihdoin viritetty sellaiseen kuntoon, että se pärjää ilman jatkuvaa huolenpitoa. Pienet nousut tai laskut salkkuyhtiöissä eivät vie mielenrauhaa, koska tähtäin on kauempana tulevaisuudessa. Tavoitteena on lisätä laadukkaita osingonmaksajia, kuluttomia indeksirahastoja sekä omistaa valikoiden mielenkiintoisia kasvuyhtiöitä. Omassa salkussa tapahtuu jatkossakin ostoja ja myyntejä, mutta unettavan rauhalliseen tahtiin.\nTuottava sijoittaminen on kuin katsoisi maalin kuivumista. Äärimmäisen tylsää, ja palkinto tulee vasta pitkän ajan kuluttua. Mitä enemmän menee sorkkimaan keskeneräistä työtä, sitä huonompi lopputulos. Siksi kannattaa antaa salkun jauhaa lisää vaurautta ja hakea jännitystä muualta.\nPosted by Rahamiäs at 11:54 2 comments:\nAnkea kesä salkussa\nAiemmin keväällä odottamani kesädippi tuli sittenkin. Anemia ei tosin iskenyt koko pörssiin, vaan yksittäisiin yhtiöihin, jotka kertoivat odotuksia vaisummista Q2-tuloksista. Harmikseni monet näistä pettymyksistä sattuivat olemaan omassa salkussani.\nTulosjulkistajista putosivat enemmän tai vähemmän mm. AstraZeneca, Kone, Martela, Nordea, Talenom ja UPM. Euron vahvistuminen dollaria vastaan tiputti Metsä Boardia ja söi salkun jenkkiosakkeiden tuottoja.\nSuurta kuvaa osavuosikatsaukset eivät silti muuttaneet. Yritykset tekevät tulosta ja kasvavat. Kurssit nousivat alkuvuoden optimismissa liiankin korkealle ja nyt palattiin takaisin järkevälle tasolle.\nAinoastaan Martelan kohdalla mietin vakavasti koko position myymistä, sillä Q2 oli todella heikko ja johdon selitykset epäilyttäviä. Martela on kuitenkin valmiiksi edullisesti arvostettu ja kvartaalien välinen kausivaihtelu suurta, joten annoin sille vielä armoa. Jos loppuvuosi menee edes suurin piirtein ennusteiden mukaan, kurssin pitäisi korjata takaisin ylöspäin.\nYleinen taloustilanne puoltaa edelleen osakesijoittamista. Maailmantalous, USA:n sekä Euroopan taloudet ja Suomen talous ovat kaikki mukavassa kasvussa. Digitalisaatio avaa valtavia mahdollisuuksia monilla aloilla. Perinteisetkin alat voivat löytää uutta kasvua Aasian ja Afrikan keskiluokkaistumisesta. Korot laahaavat matalalla eikä siellä ole nopeaa nousua näkyvissä. Keskuspankit eivät halua tuhota talouden hyvää virettä rahapolitiikan nopealla kiristyksellä.\nNiinpä olen sijoittanut pikkuhiljaa lisää varallisuutta osakkeisiin. Käyn tarkemmin läpi kesän ostoja salkun Q3-katsauksen yhteydessä. Nordnetin salkkutapahtumia voi seurata reaaliajassa Sharevillessä.\nPosted by Rahamiäs at 22:48 No comments:\nNordnetin sosiaalinen sijoitusverkosto Shareville on mainio palvelu. Yli 100 000 jäsenen salkut ja kaupat ovat reaaliajassa muiden käyttäjien nähtävillä. Sharevillessä voi käydä keskustelua yhtiöistä, kommentoida kauppoja ja seurata menestyneitä sijoittajia.\nMuilla netin keskustelupalstoilla, esimerkiksi Kauppalehden foorumilla, yleisesti leveillään vain onnistuneilla sijoituksilla, mutta Sharevillessä on mahdollisuus kurkistaa myös epäonnistuneiden sijoittajien salkkuihin. Hakutoiminnoilla pystyy hakemaan parhaiten tuottaneiden salkkujen lisäksi huonoiten tuottaneet salkut.\nEtsin tätä kirjoitusta varten Sharevillen suomalaisten jäsenten salkuista ne, jotka ovat tuottaneet viimeisen vuoden aikana -85% tai huonommin. Huonoin tuotto suomalaisista oli -98%. Eli lähes koko pääoma on tuhottu vain vuodessa! Tämä on melkoinen saavutus, kun samaan aikaan Helsingin pörssin yleisindeksi on tuottanut osingot huomioiden +22%. Tämän tuoton olisi saanut vaivattomasti ja turvallisesti laittamalla rahansa vaikkapa Nordnetin Superrahasto Suomeen. Vaatii yhtäaikaisesti sekä tyhmyyttä että todella huonoa tuuria saada pääoma katoamaan, kun osakkeiden tuotto keskimäärin on positiivinen.\nTarkoitus ei ole tässä ilkkua kenellekään yksittäiselle ihmiselle, vaan tutkia, miten sijoittamalla voi tuhota omaisuutensa. Kävin läpi huonoimpien salkkujen kaupankäyntihistoriaa ja omistuksia nähdäkseni löytyykö sieltä yhdistäviä tekijöitä, jotka selittävät huonon menestyksen. Seuraavassa on listattu tapoja, jolla suomalainen piensijoittaja pääsee rahoistaan eroon osakemarkkinoilla:\nUudet nousevat toimialat ja hyvät tarinat saavat sijoittajat helposti innostumaan, mikä nostaa hypeosakkeen kurssia. Sivusta seuraavat pelkäävät jäävänsä kyydistä ja ostavat oman osuutensa, joten kurssinousu vaan jatkuu. Kupla paisuu ja tässä vaiheessa ostoksille tulee epäonninen piensijoittaja, joka laittaa rahansa esimerkiksi kuumaan peliyhtiöön, kannabisfirmaan, kryptovaluuttaan, bioteknologiaan tai kaivosyhtiöön. Kun jossain vaiheessa tajutaan, ettei yritykselle voida oikeuttaa p/e-lukua 300, kupla puhkeaa. Sitten tullaan vauhdilla alaspäin, jolloin viimeisinä mukaan lähteneille jää musta pekka käteen. Koska hypeosakkeen hinta perustuu lähes kokonaan tulevaisuuden tuottoihin, arvonmääritys on erittäin vaikeaa ja spekulatiivista.\nJos osakketta saa muutaman sentin kappalehintaan, ei tarvita kuin parin sentin nousu ja tuotto on helposti 100%! Ilmeisesti näin ajattelee moni senttiosakkeisiin sijoittava. Pienetkin huhut tai laumakäyttäytyminen saattaa nostaa kurssia prosentuaalisesti paljon. Yleensä senttiosakkeiden näennäiseen halpuuteen on hyvä syy: yritys on rapakunnossa ja pitkittää elämäänsä osakeanneilla tai velalla.\nSijoita eniten pudonneeseen osakkeeseen\nMonet piensijoittajien suosimat osakkeet ovat jostain syystä hiljattain romahtaneet, jonka jälkeen niitä ostetaan äkillisen nousun toivossa. Usein romahtanut osake kuitenkin jatkaa luisuaan pitkän aikaa, ääritapauksessa konkurssiin asti. Tähän kategoriaan kuuluvat esimerkiksi Componenta, Fingerprint Cards ja Seadrill. Kaikki tukevasti miinuksella vuoden ajalta, mutta piensijoittajat ostavat lisää.\nKäy kauppaa päivittäin\nAktiivinen kaupankäynti on lähes varma tapa menettää tuottoja. Koska kurssien liikkeitä ei voi lyhyellä aikavälillä ennustaa, lopputuloksena on pelkkiä kuluja ja voitollisten kauppojen veroja. Vaikka treidaamisella ei välttämättä häviä pääomaa, tuottoja se syö tehokkaasti.\nMyy heti voitolliset osakkeet, anna tappioiden kasvaa\nKärsimätön piensijoittaja luopuu voitollisista osakkeista todella nopeasti. Ilmeisesti sijoitusta pidetään onnistuneena, kun tuottoa tulee muutama prosentti. Voitto se on pienikin voitto. Näin toimiessaan sijoittaja kuitenkin menettää kaikkein isoimmat nousut, joista pitkän ajan tuotto muodostuu. Sen sijaan tappioiden realisoinnilla ei näytä olevan kiirettä. Huono sijoitus laskee ja laskee, mutta piensijoittaja odottaa että kyllä se vielä nousee. Tappio realisoidaan vasta sitten, kun lähes koko pääoma on menetetty.\nTämä on ehkä piensijoittajalle vaarallisin sijoitusmuoto. Minifutuurit, sertifikaatit, warrantit ja muut viputuotteet ovat kasinopeleihin verrattavia virityksiä, jossa voittaja on varmuudella vain pankki. Tuotteisiin liittyvät ehdot ovat sellaiset, että niillä on vaikea päästä voitolle pitkällä tähtäimellä. Korkokulut, spread, knock-out-tasot ja vivutettujen tuotteiden päivittäinen uudelleenlaskenta johtavat siihen, että tuotto-odotus saattaa olla negatiivinen. Jos piensijoittajan vedonlyönti epäonnistuu, rahat katoavat nopeasti. Lähes kaikki -90% salkut ovat käyneet kauppaa viputuotteilla ja hävinneet.\nHuikein Sharevillestä löytynyt tapaus kannattaa mainita tässä yhteydessä, vaikka nimimerkin takaa löytyy tanskalainen sijoittaja. Hän on onnistunut tuhoamaan pääomansa täydellisesti (salkku vuodessa -99,99% !!). Kaverin salkussa on kymmeniä erilaisia viputuotteita, lähes kaikki miinuksella ja hän on mm. ostanut samaan aikaan saman kohde-etuuden bull ja bear -tuotteita. Aiemmin mainituista syistä tämä johtaa aina tappioihin. Tilanne on sama kuin löisi rulettipöydässä puolet pelimerkeistä punaiselle ja puolet mustalle. Jossain vaiheessa tulee nolla ja game over.\nPörssikurssien nousu on viime vuosina houkutellut markkinoille runsaasti uusia sijoittajia. Aloittelijan kannattaa tyytyä turvalliseen indeksituottoon ja välttää edellä mainittuja houkutuksia äkkirikastumisesta. Osakepoimintaan kannattaa lähteä vasta sitten, kun tuntee yhtiöt, jaksaa lukea tilinpäätöksiä ja mielellään ymmärtää niistä jotain. Johdannaisiin ei piensijoittajan kannata koskea mielestäni missään olosuhteissa.\nPosted by Rahamiäs at 12:52 11 comments:\nPosted by Rahamiäs at 22:44 8 comments:\nNordealla ilmaiset kaupat USA-osakkeilla tämän viikon ajan\nNordean pankkipalveluista en ole asiakkuuteni aikana löytänyt paljoa kehuttavaa. Valitsin Nordean talletuspankiksi aikoinaan siksi, että siinä oli vähiten huonoja puolia verrattuna kilpailijoihin. Suomalaiset kivijalkapankit kun ovat keskittyneet tällä vuosikymmenellä lähinnä rahastamaan asiakkaitaan erilaisilla palvelumaksuilla. Pankkien nettipalveluiden käytettävyys ja toiminnallisuus on sen sijaan edelleen 90-luvun tasolla ja asiakkaat palvelevat itse itseään. Virkailijan kanssa en ole asioinut vuosiin. Onneksi pientä lohtua olen saanut Nordean muhkeista osingoista.\nIlmeisesti isot pankit ovat vihdoinkin heräilemässä kansainväliseen kilpailuun. Nordeakin on alkanut tarjoamaan erilaisia alennuskampanjoita sijoittajille. Tänään huomasin, että USA:n kansallispäivän kunniaksi Nordeassa voi käydä kauppaa kaikilla jenkkiosakkeilla koko viikon ajan ilman välityspalkkioita. Se on erinomainen diili piensijoittajalle, koska suomalaisten välittäjien kautta jenkkiosakkeiden ostaminen tulee muulloin kalliiksi. Nordea perii minulta normaalisti palkkioksi 1% kauppahinnasta ja Nordnetin puolella minimi on 15 euroa/kauppa. Jos haluaa ostaa useiden yhtiöiden osakkeita ajallisesti hajauttaen, palkkioiden osuus kasvaa harmittavan suureksi.\nAjattelin hyödyntää Nordean tarjousta ja pistin tänään useamman pilkin NYSEen ja Nasdaqiin. Katsotaan perjantai-iltana mitä jäi saaliiksi.\nPosted by Rahamiäs at 21:47 4 comments:\nPosted by Rahamiäs at 20:34 5 comments:\nBlogin päivittäminen on jäänyt harmittavan vähälle toukokuussa. Työkiireet, ulkomaanmatka ja muut harrastukset ovat vieneet kaiken ajan, eikä rauhallista hetkeä kirjoittamiselle ole löytynyt. Olen silti pyrkinyt parhaani mukaan seuraamaan markkinoita ja olen jopa tehnyt muutamia ostoja. Suosin kirjoittamisessa blogin lisäksi nykyään myös Twitteriä ja erityisesti Nordnetin Sharevilleä, jossa on luontevampaa kirjoittaa lyhyitä huomioita ja kommentteja sekä käydä keskusteluja. Blogiin kirjoitan mielummin pidempää ja harkitumpaa tekstiä.\nViimeisen kolmen viikon aikana salkussa ei ole tapahtunut mitään ihmeellistä. Tasaista, rauhallista arvonnousua ja vanhojen omistusten kasvattamista. Tankkauslistalla ovat olleet mm. Restamax, Suomen Hoivatilat ja Nordnetin Superrahastot.\nJotain uutta kerrottavaa sentään on. Osallistuin kuluneella viikolla Remedyn listautumisantiin. Oikeastaan melkein hävettää tunnustaa tämä, mutta lähdin mukaan puhtaasti pikavoittojen toivossa. En ole innostunut pelialasta sijoituskohteena sen vaikean ennustettavuuden takia, enkä tunne Remedyä yhtiönä kovin hyvin. Mikäli Inderesin analyysiin on uskomista, Remedyssä on potentiaalia ja anti on edullisesti hinnoiteltu. Tämä ja kaikki muut merkit viittaavat siihen, että kurssi nousee kaupankäynnin alussa ja tästäkin saa kotiutettua helpot rahat. Ja tänään iltapäivällä saatiin tiedote, että anti on ylimerkitty moninkertaisesti. Euromääräisesti mahdolliset voitot tulevat jäämään pieneksi, sillä merkitsin vain 200 osaketta ja siitäkin varmasti leikataan huomattava osa pois. Elättelen silti toiveita, että voittorahoilla saisi ainakin yhdet oluet juotua terassilla.\nPosted by Rahamiäs at 00:18 1 comment:\nPosted by Rahamiäs at 20:23 3 comments:\nLueskelin pääsiäisvapaiden ratoksi varainhoitoyritys FIM:n analyysiä Cleantech Investistä. Kiinnostavan raportin lopussa huomion herätti vielä yksi kappale:\n"FIM has signed a contract with the company on the preparation of the analysis, and based on this FIM has been paid a fee by the company. FIM does not pronounce an investment recommendation or a target price for the shares of Cleantech Invest."\nFIM:n analyysi on siis tehty Cleantech Investin toimeksiannosta ja siksi FIM ei anna osakkeelle suositusta tai tavoitehintaa. Mielestäni suoraselkäisesti tehty. Analyysiyhtiöllä, tässä tapauksessa FIM:llä, saattaisi olla intressi kirjoittaa liian positiiviseen sävyyn toimeksiannon tehneestä yrityksestä, joten suosituksesta ja tavoitehinnasta pidättäytyminen on yksi asiallinen keino parantaa analyysin uskottavuutta ja läpinäkyvyyttä.\nSamalla tuli mieleen, kuinkahan moni muu lukemani yritysanalyysi on tehty kohdeyrityksen pyynnöstä? Esimerkiksi Inderes tekee pienyhtiöiden analyysejä tilauksesta. Vilkaisin heidän nettisivuiltaan, löytyisikö asiasta lisätietoa. Ja löytyihän sitä, sivulta Disclaimer.\n"Inderes on tehnyt sopimuksen, jonka osana on tutkimusraporttien laatiminen, seuraavien liikkeeseen laskijoiden kanssa:\nSotkamo Silver Oyj\nZeeland Family Oyj.\nLisäksi Inderes on ollut muussa toimeksiantosuhteessa viimeisen 12 kuukauden aikana seuraavien yhtiöiden kanssa: Basware Oyj."\nEn tiedä miten muut sijoittajat näkevät analyysien luotettavuuden, mutta ainakin minulla herää epäilys, onko Inderesin kohdalla kyse enemmän pörssiyhtiöiden markkinointimateriaalista kuin puolueettomasta analyysista? Analyytikon pitäisi tehdä laadukas raportti, mutta toisaalta tilaajaa ei saisi ärsyttää liian ikävillä johtopäätöksillä.\nTästä on olemassa tosielämän esimerkki, Inderesin vaikea suhde Orava Asuntorahaston kanssa. Inderesin analyyseissa sivuutettiin pitkään Oravan toimintamallin kummallisuudet ja annettiin lisää-suosituksia, vaikka esimerkiksi Kauppalehden keskustelupalstalla oli jo vuosia osoitettu yhtiön osingonjaon kestämättömyys. Lopulta Oravan kurssin romahdus ja ikävä julkisuus sai Inderesin myöntämään mokansa. Inderes puolustautui sanomalla, että "Analyysin kannalta tärkeää on myös se, että keskusteluyhteys yhtiön johtoon säilyy." Lienee itsestäänselvää, että keskusteluyhteys ei välttämättä säily, jos yrityksestä kertoo negatiivisia asioita toimeksiantajan rahoilla. Aidosti puolueeton analyysitalo ei ole riippuvainen kohdeyrityksen johdon mielipiteistä ja rahoista.\nInderesin suosituksilla on huomattava vaikutus Helsigin pörssin pienyhtiöiden kursseihin. Se ei tietysti ole Inderesin vika, vaan piensijoittajien, jotka sopuleina juoksevat suositushintojen perässä.\nEn väitä, että Inderesin analyysit olisivat lähtökohtaisesti epäluotettavia. Päinvastoin, Inderes on onnistunut ennustuksissaan monen yhtiön kohdalla erinomaisesti, esimerkkeinä mainittakoon Comptel ja Martela. Silti olisi mielestäni suoraselkäistä toimintaa Inderesiltä, jos he FIM:n tavoin lopettaisivat suositusten ja tavoitehintojen antamisen yhtiöille, joiden kanssa ovat toimeksiantosuhteessa. Se kohentaisi Inderesin uskottavuutta ja toisaalta pakottaisi piensijoittajat ajattelemaan vaihteeksi omilla aivoillaan.\nSijoitusbisnes tarvitsee lisää läpinäkyvyyttä ja näistä pienistä asioista olisi hyvä aloittaa.\nP.S. Postauksen alussa mainittu Cleantech Invest on nyt erittäin kiinnostavassa vaiheessa ja seuraan sitä mielenkiinnolla. Mahdollisesti kirjoittelen firmasta lisää myöhemmin.\nPosted by Rahamiäs at 20:26 1 comment:\nTai edes korjausliike...\nKäteisen osuus salkussa kasvoi merkittävästi kuluneella viikolla, kun Comptelin ostotarjousosakkeet muuttuivat rahaksi. Tilille tuli 5168 euroa uutta sijoitettavaa, mikä on noin 10% salkun arvosta. Mutta mihin laittaa nuo rahat seuraavaksi? Kuten olen blogissani todennut monta kertaa, kohtuuhintaisia ostokohteita on todella vaikea löytää. Tuotto-odotus on vaatimaton, kun osakkeiden arvostuskertoimet ovat korkealla. Toisaalta setelikasan päällä istuminen ei houkuttele, koska nouseva inflaatio syö hitaasti rahan ostovoimaa.\nKuluttajien ja yritysten luottamus tulevaisuuteen on vahvaa Euroopassa ja USA:ssa, ja tuntuu siltä, ettei mikään saa pörssikursseja laskemaan. Odotan silti toiveikkaana kesää. Perinteisesti kesäkaudella on podettu anemiaa osakemarkkinoilla. Aiempina vuosina alavirettä ovat aiheuttaneet mm. Brexit, Kreikan konkurssiuhka, Ukrainan sota sekä Saksan ja Italian pankit.\nMitä tapahtuu tulevana kesänä?\nLähiaikoina pientä jännitystä tarjoavat Ranskan presidentinvaalit, joiden toinen kierros pidetään 7. toukokuuta. Mikäli ranskalaiset äänestävät EU-vastaisen Marine Le Penin voittoon, markkinoille on varmasti odotettavissa turbulenssia. Jos Le Pen ei voita, voidaan kokea pienimuotoinen helpotusralli.\nViimeisten uutisten mukaan Kreikka välttänee defaultin heinäkuussa, joten siitä ei ole enää paniikin aiheuttajaksi. USA:n presidentti Trump saattaa onneksi yllättää ja laukaista taloudellisen tai poliittisen konfliktin lähes minkä tahansa maan kanssa. Huonojen uutisten sarjassa ei kannata unohtaa mustaa hevosta eli mustaa joutsenta, joka tarkoittaa mitä tahansa tuntematonta ja ennustamatonta tapahtumaa, joka järkyttää markkinoita. Sellaiselle olisi nyt tilausta.\nSäästän siis käteiset kesää varten. Ostopaikkoja markkinoilla toivottavasti tulee. Jos ei, törsään ylimääräiset rahat vaikka matkusteluun tai harrastuksiin ja nautin elämästä. :)\nPosted by Rahamiäs at 16:36 2 comments:\nTänään alkoi kaupankäynti Fondian osakkeella Helsingin pörssin First North -listalla. Olin suunnitellut, että myisin osakkeet pois, jos avaushinta on yli 9 euroa. Oletin myös, että suurin piirtein siltä tasolta lähdettäisiin liikkeelle. Olikin melkoinen yllätys, kun kaupankäynti alkoi lähes 11 euron lukemista! Totesin edellisessä Fondia-postauksessa, että mielestäni osakkeen käypä arvo on noin 7-8 euron tasolla, joten oli helppo päätös myydä kaikki pois heti.\nJaoin myynnit kahteen kauppaan (myyntihinnat 10,70 ja 10,60), jotta pääsin hyötymään Nordnetin pienten kauppojen tarjouksesta. Nyt välityspalkkioihin meni alle 2 euroa, kun normaalihinta kertamyynnille olisi ollut 7e.\nValitettavasti sain annista vain 33 osaketta, joten rikastumaan ei näillä kaupoilla päässyt. Voittoa tuli ennen veroja 97 euroa. Silti ihan mukava summa muutaman minuutin työstä.\nPosted by Rahamiäs at 17:27 3 comments:\nOsakesalkussa vuosi on alkanut mukavasti. Varallisuus on kasvanut hitaasti, mutta varmasti, ja osakesalkun markkina-arvo ylitti ensimmäisen kerran 50 000 euron rajapyykin. Arvonnousua kertyi kvartaalin aikana reilu 4%, mitä voi pitää tyydyttävänä tuloksena. Päivitin tarkat luvut Salkku-sivulle.\nSuurimpien omistusten listalla tapahtui muutoksia. Comptel nousi Nokian ostotarjouksen myötä ykköspaikalle, sen osuus on nyt 12% Nordnetin salkusta. Hyväksyin tarjouksen, joten osakkeet näkyvät arvo-osuustilillä nimellä Comptel Ostotarjousosake. Norwegian Finans Holdingin tankkaus nosti sen kolmossijalle ja Suomen Hoivatilat tippui ulos kärkiviisikosta.\nOsinkoja tuli ensimmäisen neljänneksen aikana reilusti enemmän kuin koko viime vuonna yhteensä. Ylivoimaisesti suurin osinkopotti tuli Nordeasta, 273e bruttona.\nBank Norwegianin talletustilillä sotakassa jauhaa joka kuukausi riskittömän 70 euron korkotuoton.\nNordnetin salkku on ollut pitkään sekasotku, jonka siivous on edelleen kesken. Viime syksynä ja tämän vuoden alussa olen myynyt reippaasti pois vanhoja heräteostoksia, jotka eivät sovellu nykyiseen sijoitusstrategiaani. Muutama turskalappu on vielä jäljellä, mutta jätän ne odottelemaan tilannetta, missä tarvitsen vähennyksiä myyntivoittojen veroista.\ndb x-trackers MSCI World Health Care Index UCITS ETF\nPosted by Rahamiäs at 11:23 1 comment:\nOsallistuin Fondian antiin\nKuten useat muut bloggaajat ja kolumnistit, myös minä osallistuin tällä viikolla lakipalveluyritys Fondian listautumisantiin. Merkitsin vain 200 osaketta, koska en uskonut että saisin edes sen vertaa annin pienen koon takia. Tänään perjantaina Fondia sitten odotetusti tiedotti, että yleisöanti ylimerkittiin ja keskeytettiin. Ilmeisesti maanantaina sitten kerrotaan montako osaketta sijoittajat saavat.\nFondiasta on kirjoitettu paljon ja listautuminen on otettu vastaan positiivisesti. Tässä hyödyllisiä linkkejä, jotta ei tarvitse samoja asioita kirjoittaa uudestaan. Tietysti olen itse käynyt läpi listautumisesitteen ja tilinpäätöksen, joiden perusteella tein päätöksen osallistua.\nKaro Hämäläisen artikkeli Taloustaidossa\nAki Pyysingin kolumni\nInderesin analyysi (joka tosin on Fondian toimeksiannosta tehty)\nFondian bisnesmalli on mielestäni innovatiivinen, talousluvut hyvät, kasvua on odotettavissa ja osakkeen arvostus kohtuullinen, joten oli suorastaan tyhmää olla sijoittamatta. :) Yhtiön käypä arvo tämän hetken tiedoilla ja ennusteilla on näkemykseni mukaan noin 7-8 euroa/osake. Hinta yleisöannissa on maltillinen 7,65 euroa.\nFondia ei varsinaisesti edes tarvitse antirahoja mihinkään. Vuosittaiset investoinnit ovat tulokseen verrattuna vähäisiä. Listautumisessa taitaa olla kyse osittain mainostempusta, kuten Vincitillä. Yritys saa annista mukavasti rahaa ja paljon ilmaista julkisuutta. Pörssilistauksesta on tietysti myöhemmin hyötyä, jos Fondia haluaa laajentua yritysostoin.\nKertauksena Fondian plussat ja miinukset:\n+Kasvava ja kannattava yritys. Vahva kassavirta.\n+Defensiivinen ja lähes suhdanteista riippumaton toimiala.\n+Moderni bisnesmalli, edelläkävijä alallaan.\n-Kansainvälistyminen saattaa osoittautua vaikeammaksi kuin yritys itse kuvittelee.\n-Yleisöannin pieni koko\nPidän lähes varmana, että kun kaupankäynti Fondian osakkeella alkaa pörssissä, kurssi nousee 7,65 euron antihinnasta. Ostajia nimittäin on tuolla hinnalla paljon enemmän kuin myyjiä. Mielelläni pysyisin Fondian kyydissä pidempään, mutta jos kurssi nousee älyttömyyksiin, myyn luultavasti antiosakkeeni pois. Pörssihype alkaa olla sillä tasolla, että otan mielummin rahat ja juoksen.\nPosted by Rahamiäs at 18:37 4 comments:\nHaluatko miljonääriksi osakemarkkinoilla? Ryhdy an...


HX-hanke – Suomen ilmailumuseo\nSuomen ilmavoimien Hornet-hävittäjien elinkaari päättyy vuoteen 2030 mennessä. Puolustusministeri valtuutti syksyllä 2015 käynnistämään hävittäjäkaluston uusimiseen tähtäävän HX-hankkeen. HX-hankkeesta tulee nykyarvioiden mukaan Suomen historian suurin asekauppa, ja se liittyy keskeisesti suomalaisen ilmailun tulevaisuudenkuviin. 10.12.2021 hallituksen tiedotustilaisuudessa, jossa olivat läsnä läsnä pääministeri Sanna Marin (sd.), puolustusministeri Antti Kaikkonen (kesk.) sekä Puolustusvoimien komentaja Timo Kivinen, puolustusministeri vahvisti hallituksen päättäneen ostaa suomelle 64 kappaletta amerikkalaisen Lockheed Martinin valmistamaa F-35A Lightning II -hävittäjää.\nArtikkeli päivitetty 27.11.2019 / 10.12.2021.\nSuomen hallitus teki Puolustusministeriön työryhmän esityksen mukaisesti päätöksen yhdysvaltalaisen F/A-18 Hornet -hävittäjän tilaamisesta vuonna 1992. Hävittäjälentokoneet tulivat käyttöön vuosina 1995 – 2000. Ilmavoimien Hornet -hävittäjät ovat sittemmin käyneet läpi kaksi mittavaa ylläpitopäivitystä, vuosina 2006 – 2010 ja 2012 – 2016, joiden aikana muun muassa koneiden asejärjestelmiä on ajanmukaistettu. Näiden päivitysohjelmien myötä hävittäjien elinkaari jatkuu vuoteen 2030 saakka, alkuperäisen elinkaarisuunnitelman mukaisesti.\nPuolustusministeriö julkaisi kesällä 2015 esiselvityksen Hornet -hävittäjien suorituskyvyn korvaamisesta. Selvitys esittää, että hävittäjien alkuperäistä käyttöikää ei pidennetä, vaan hävittäjät korvataan uusilla monitoimihävittäjillä – taistelukoneilla, joita voidaan käyttää joustavasti sekä ilmasta ilmaan että ilmasta maahan -tehtävissä – vuoteen 2030 mennessä. Esiselvityksen perusteella puolustusministeri valtuutti syksyllä 2015 käynnistämään hävittäjäkaluston uusimiseen tähtäävän hankkeen, HX-hävittäjähankkeen.\nHX-hanke on pitkä prosessi, jonka kokonaiskestoaika on noin 15 vuotta. Ensimmäinen tarjouspyyntö uusista hävittäjäkoneista lähetettiin huhtikuussa 2018 Iso-Britannian, Ranskan, Ruotsin ja Yhdysvaltojen puolustushallinnoille, välitettäväksi edelleen kyseisten maiden lentokonevalmistajille. Tarjouspyyntöä edelsi alustava tietopyyntö sekä hävittäjien että ase- ja varustejärjestelmien osalta. Vastaukset tarjouspyyntöön saatiin tammikuussa 2018, mikä käynnisti neuvottelu- ja evaluaatioprosessin. 31.10. Puolustusvoimien logistiikkalaitos lähetti tarkennetun tarjouspyynnön, johon odotetaan vastauksia tammikuussa 2020. Tammi-helmikuussa Suomessa järestetään myös ehdokkaiden testaus- ja todennustapahtuma HX Challenge, jota isännöi Satakunnan lennosto.\nHornet-hävittäjien korvaajan hankintapäätös tehtiin suunnitellusti vuonna 2021. Päätöksen tekijänä on Suomen hallitus, jolle Puolustusministeriö tekee saatujen tarjousten ja ehdokkaiden evaluoinnin perusteella esityksen. Rahoituksesta päättää budjettivaltansa perusteella Suomen eduskunta. Hornet -hävittäjien korvaaminen uudella konetyypillä on määrä toteuttaa 2020-luvun jälkipuoliskolla.\nHX-hankkeen kustannukseksi on vuonna 2017 julkaistussa Valtioneuvoston puolustusselonteossa arvioitu noin 7 – 10 miljardia euroa, mikä tekee siitä Suomen historian suurimman asekaupan – hallituksen talouspoliittinen ministerivaliokunta vahvisti tarkennettua tarjouspyyntöä puoltaessaan lokakuussa 2019 hankkeen budjetin enimmäismääräksi 10 miljardia euroa.\nLisätietoja HX-hankkeesta Puolustusministeriön sivuilta: http://www.defmin.fi/puolustushallinto/strategiset_suorituskykyhankkeet/havittajahanke_hx\nIdän ja Lännen välissä – Suomen hävittäjähankinnat sotien jälkeen\nPariisin rauhansopimuksessa 1947 Suomelle asetettiin merkittäviä sotilaallisia rajoitteita. Ilmavoimien vahvuudeksi määrättiin muun muassa enintään 60 taistelulentokonetta (rajoituksen ei katsottu koskevan koulu- ja harjoituskoneita), samoin pommikoneet ja ohjukset kiellettiin. Lisäksi Suomen asema puolueettomana valtiona Idän ja Lännen välissä vaikeutti mittavia asekauppoja kylmän sodan jännitteiden kiristyessä. Valtion resurssit sotien jälkeen olivat myös niukat, mikä rajoitti kalliiden hävittäjälentokoneiden hankintaa.\nSuomen Ilmavoimat lensi sodanaikaisilla Messerschmitt Bf 109 -hävittäjillä 1950-luvun alkuun saakka. Syksyllä 1952, Suomen saatua sotakorvauksensa suoritettua Neuvostoliitolle, ilmavoimille tilattiin lopulta Englannista ensimmäiset kolme De Havilland Vampire -suihkuhävittäjää – Suomen ilmavoimien ensimmäiset suihkuhävittäjät. Sodan jälkeen käyttöön tullut Vampire todettiin jo hankintahetkellä vanhentuneeksi, mutta parhaaksi saatavilla olevaksi hävittäjätyypiksi. Vampire -hävittäjien rinnalle tilattiin vuonna 1956 Folland Gnat -hävittäjiä, myös Englannista. Kone oli jo huomattavasti Vampirea uudenaikaisempi ja houkuttelevan edullinen, mutta hävisi suorituskyvyssä kilpailijoilleen – se hävisi kilpailun Britannian Kuninkaallisten Ilmavoimien ensilinjan hävittäjän asemasta Hawker Hunterille, ja otettiin valmistusmaassaan käyttöön ainoastaan harjoituskoneena. Lisäksi molempia konetyyppejä saatiin hankittua Ilmavoimien tarpeisiin nähden niukasti – Ilmavoimilla oli kaikkiaan käytössään kuusi Vampire-hävittäjää, yhdeksän kaksipaikkaista Vampire Trainer -koulukonetta ja 14 Folland Gnatia. Vampiret olivat käytössä vuoteen 1965, Folland Gnatit 1970-luvun alkuun.\n1960-luvun alussa, Suomen valtio ryhtyi kehittämään ilmapuolustustaan nykyaikaiselle tasolle. Tammikuussa 1962, pian noottikriisin raukeamisen jälkeen, Neuvostoliitto tarjosi Suomelle uudenaikaista MiG 21F-13 -torjuntahävittäjäänsä. Konetyyppiä oltiin kotimaassakin vasta ottamassa käyttöön, ja sitä ei vielä oltu tarjottu yhdellekään Neuvostoliiton silloiselle liittolaisvaltiolle. Suomi päätti helmikuussa 1962 tilata 20 MiG 21 -konetta – ensimmäisiä ajanmukaisia hävittäjäkoneita sotien jälkeen – ja neljä MiG-15UTI -suihkuharjoituskonetta. Puolustusvoimien edustajat eivät ostohetkellä olleet nähneet uutuushävittäjää kuin kuvissa. Uudet hävittäjät varustettiin myös ensimmäistä kertaa ilmataisteluohjuksilla – Pariisin rauhansopimus kielsi Suomelta ohjusten käytön, mutta 1960-luvun uudelleentulkinta lievensi sopimusta sallien puolustukselliset ohjukset.\nNeuvostohävittäjien rinnalle tilattiin vuonna 1970 Ruotsista Saab 35 Draken -torjuntahävittäjiä, korvaamaan käytöstä poistuvia Folland Gnateja. Koneet koottiin sopimuksen mukaisesti Valmetin tehtaalla Kuorevedellä. Puolustusvoimat oli käynyt tutustumassa ruotsalaishävittäjään jo kesällä 1961, mutta päätyi kauppoihin Neuvostoliiton kanssa. Draken -kauppojen myötä Ilmavoimat päätyi tilanteeseen, jossa karkeasti ottaen puolet sen hävittäjäkalustosta tuli Idästä ja puolet Lännestä. Lisäksi 1970- ja 1980-luvun taitteessa MiG-21F-13 -kalusto korvattiin uudemmilla MiG-21BIS -versioilla.\nKun 1980-luvun lopulla ryhdyttiin selvittämään MiG 21- ja Draken -hävittäjien korvaamista, maailmanpoliittinen tilanne oli muutoksen kynnyksellä. Saksa yhdistyi vuonna 1990, jolloin entiset miehittäjävaltiot katsoivat Pariisin rauhansopimuksen suvereniteettirajoitukset muun muassa asevarustelun suhteen päättyneeksi. Tähän vedoten Suomikin julisti rauhansopimukseen liittyvät aserajoitusartiklat ydinasekieltoa lukuun ottamatta yksipuolisesti mitättömiksi. Neuvostoliitto ja Iso-Britannia, joille Suomi asiasta etukäteen ilmoitti, eivät asettuneet vastustamaan. Jo seuraavana vuonna Neuvostoliitto hajosi.\nTässä maailmanpoliittisessa tilanteessa Suomen puolustusvoimissa käytiin prosessi, joka päättyi alun perin Yhdysvaltojen laivaston käyttöön suunnitellun, kaksimoottorisen Hornet -hävittäjän valintaan Ilmavoimien uudeksi päähävittäjäksi.


Lataa säännöt itsellesi tästä.\nVihdin Kameraseuran kilpailujen säännöt 1.1.2020 alkaen\nEdellä mainittujen kilpailujen tulosten sekä Puolenkuun kuvien perusteella jaetaan vuosittain Vuoden Kuvaaja –titteli kilpailuissa parhaiten menestyneelle kuvaajalle.\nKilpailuista jaetaan pisteitä seuraavasti:\nsija: 5 pistettä\nsija: 4 pistettä\nsija: 3 pistettä\nsija: 2 pistettä\nsija: 1 piste\nMikäli osakilpailun pisteet menevät tasan, saavat kaikki kyseisen sijan jakaneet kilpailijat saman pistemäärän. Jos esimerkiksi kaksi kilpailijaa jakaa ensimmäisen sijan, saavat he kumpikin kuusi pistettä. Toista sijaa ei jaeta, vaan kolmanneksi eniten arvostelupisteitä saanut saa neljä pistettä, kuten normaalisti.\nFotomaraton on kilpailu, joka järjestetään keväällä tai syksyllä ennalta määrätyssä paikassa, jossa osallistujat ottavat kisan aikana kuvia niinikään ennalta määrätyistä aiheista. Kameraseuran hallitus päättää Fotomaratonin kuvauspaikan ja aiheet. Yleensä jäsenille annetaan yhdeksän aihetta ja jokeri, vapaa aihe kisapaikalta. Aiheet julkistetaan viikkoa ennen kilpailun alkua. Kilpailuaika alkaa Kameraseuran hallituksen etukäteen määräämänä kellonaikana (yleensä klo 10.00) ja päättyy samana päivänä klo 24.00. Kaikki kilpailukuvat tulee siis ottaa saman vuorokauden aikana, mutta ei ennen kilpailuajan alkamista.\nFotomaratonissa ja Vuosikilpailussa käytetään joko seuran sisäistä tai ulkopuolista tuomaria tai tuomareita. Jokainen kuva arvostellaan kouluarvosanoin 4-10 (4 huonoin, 10 paras). Tuomaria ohjeistetaan antamaan myös puolikkaita numeroita ja myös neljäsosia (esim. 8- tai 8+) jotta saadaan tarvittavia eroja kilpailijoiden välille.\nPöytäkilpailu järjestetään syyskauden alussa. Pöytäkilpailussa on vain yksi sarja: vedokset. Vedoksen koko voi olla enintään 21×29,7 cm (A4). Kilpailuvedoksia voi olla enintään 3 kpl.\nParhaat kilpailuvedokset valitaan kerhoillassa paikalla olevien jäsenten toimesta äänestämällä. Äänestys toimitetaan suljettuna lippuäänestyksenä siten, että kukin kerhoillassa läsnä oleva jäsen saa antaa pisteitä kolmelle parhaaksi katsomalleen vedokselle. Parhaalle kuvalle annetaan kolme pistettä, toiseksi parhaalle kaksi pistettä ja kolmanneksi parhaalle yksi piste. Ääntenlaskijaksi valitaan kyseisessä kerhoillassa joku seuran jäsenistä.\nKilpailun parhaaksi valitaan eniten ääniä saanut kuva, toiseksi seuraavaksi ääniä saanut jne. Kilpailussa palkitaan kuusi parasta vedosta.\nKilpailukuviin saa merkitä ainoastaan kuvan nimen. Kilpailusihteeri merkitsee kunkin kilpailijan yksittäiset kuvat yksittäisellä tunnistenumerolla, jolloin kuvaajan henkilöllisyys pysyy tuomarilta salassa ja kilpailijoiden kuvasarjat sekoittuvat. Kuvien mukana tulee olla erillisellä lapulla kuvaajan nimi. Arvostelutilaisuudessa osallistujan kuvien saatua pisteet kuvaajan nimi paljastetaan.\nKilpailun päätuomarina toimii puheenjohtajan valitsema riittävän pätevyyden omaava henkilö. Tuomarin arvostelut ovat lopullisia. Kullekin kilpailukuvalle tuomari antaa arvostelupisteet ”kouluarvosanoilla” 4-10. Tuomaria ohjeistetaan antamaan myös puolikkaita numeroita ja myös neljäsosia (esim. 8- tai 8+) jotta saadaan tarvittavia eroja kilpailijoiden välille. Kuhunkin osakilpailutulokseen otetaan huomioon kilpailijan kaksi (2) parhaiten pisteitä saanutta kuvaa. Yhdestä osakilpailusta kilpailija voi täten saada maksimissaan 20 arvostelupistettä.\nLisäksi kerhoilloissa valittavista Puolenkuun kuvista annetaan piste per valittu kuva, mutta maksimissaan kuusi pistettä vuoden aikana kuvaajaa kohden. Puolenkuun kuvaksi voidaan valita ainoastaan kerhoillassa paikalla olevan kuvaajan kuva.\nVuoden kuvaaja –titteli myönnetään eniten pisteitä saaneelle kuvaajalle.


Etsitkö työtä? - Opus Dei\nMaailmanlaajuisen talouskriisin vuoksi monet ovat menettäneet työnsä ja joutuneet kotitaloudessaan ahtaalle. Pyhän Josemarían opetuksen keskiössä oli ajatus työn pyhittämisestä, joten hän on luonnollinen esirukoilija jokaiselle, joka etsii työtä tai on huolestunut työnsä menettämisestä.\nYllä on linkki Novenaan työn pyytämiseksi (englanniksi) , jota tuhannet ihmiset ovat käyttäneet pyytäessään pyhältä Josemaríalta esirukousta työpaikan löytämiseksi tai säilyttämiseksi. Hyödynnä sitä itse ja lähetä se ystävillesi ja sukulaisillesi, jotka etsivät työtä.\nNovena on osoittanut voimallisuutensa. Alla on vain muutama viesti ihmisiltä, joita se on auttanut.\nParempi työ, parempi palkka ja lähempänä kotia!\nVierailin eräällä sivustolla lähettääkseni novenan serkulleni. Sivustolla pyydettiin ihmisiä kertomaan saaduista armoista, joita he olivat saaneet pyhä Josemarían esirukousten kautta. No, tässä olen. Viime heinäkuussa irtisanoin itseni, koska sain tietää yrityksen omistajien epärehellisyydestä. Tarvitsin sitä työtä, mutta en voinut työskennellä epäeettisessä yrityksessä. Sen jälkeen en löytänyt työtä, koska olen vielä opiskelija, ja yritysten harjoittelupaikat ovat yleensä todella matalapalkkaisia. Poikaystäväni kautta sain kuulla Opus Deistä. Löysin novenan ja rupesin rukoilemaan sitä. Olin edellisellä viikolla lähettänyt ansioluetteloni yrityksille, jotka olivat ilmoittaneet avoimista työpaikoista. Vain viikkoa novenan päättymisen jälkeen minulle tarjottiin kahta varsin hyvää paikkaa. Yritys, joka tarjosi parempaa palkkaa – nelinkertaisesti aikaisempaan palkkaani verrattuna – sijaitsi vain 15 minuutin päässä kodistani. Kyseessä on lisäksi hyvin tunnettu ja työetiikastaan huolta pitävä yritys, ja olen saanut tavata aivan upeita ihmisiä. Nykyään kerron novenasta kaikille vastaantulijoille.\nVanessa Graziella Brazil, 25. helmikuuta, 2009\nOlin kuusi kuukautta työttömänä. Lapseni ja minä rukoilimme novenan pyhälle Josemaríalle, ja minä kävin päivittäin messussa ja rukoilin pyhää ruusukkoa neitsyt Marialle. Hain useampaa paikkaa, tuloksetta. Kaiken keskellä luotin yhä Jumalaan, siihen, että hän huolehtisi perheestämme. Niin hän tekikin, vanhempieni ja veljieni kautta. Kuljin Jumalan tahdissa: minua odotti ei ainoastaan työpaikka vaan kaksi työpaikkaa. Jumalan armosta olen suoriutunut molemmista ansiokkaasti ja olen tarjonnut kaiken työn Jumalalle ja pyrin tehdä sitä rakkaudesta Häntä ja lähimmäistäni kohtaan. Suuret kiitokset pyhä Josemaríalle hänen avustaan ja voimakkaasta esirukouksestaan.\nIso Britannia, 19. helmikuuta, 2009\nSuuri apu niille, jotka etsivät työtä\nRukoillessani novenaa pyhälle Josemaríalle sain suureksi onnekseni kutsun valintaprosessiin, joka tosin oli pitkä ja haastava. Jossakin vaiheessa he eivät ottaneet minuun enää yhteyttä. Aloittaessani novenan uudestaan sain viimein puhelinsoiton. Prosessi päättyi siihen, että minulle tarjottiin tärkeää johtotehtävää laskettelukeskuksesta Chilestä. Näin päättyi työttömyyteni, jota oli kestänyt lähes vuoden. Kaiken aikaa olin tuntenut läheistä yhteyttä pyhään Josemaríaan ja pyhään neitsyt Mariaan, ja tämä antoi varmuutta ja rauhaa työhaastatteluissa. Voin todistaa, että pyhä Josemaría ja hänen novenansa ovat suuri apu niille, jotka etsivät työtä.\nEnrique S. Chile, 20. tammikuuta 2009\nMinä ja lankoni saimme töitä\nOlen arkkitehti ja kaupunkisuunnittelija, mutta tällä hetkellä teen erikoisalani jatko-opintoja. Perjantaina 17. huhtikuuta olin juuri menossa luennolle, kun sain puhelinsoiton. Minut kutsuttiin työpaikkahaastatteluun. Syntymäpäiväni oli neljän päivän päästä, joten kyseessä oli syntymäpäivälahja! Ilahduin soitosta, olin nimittäin aloittanut novenan rukoilemisen 6. huhtikuuta. Syntymäpäiväni aattona 20. huhtikuuta allekirjoitin työsopimuksen. Tänään oli ensimmäinen työpäiväni, ja se meni todella hyvin. Novenassa, jonka aloitin silloin 6. huhtikuuta, pyysin työtä itselleni ja langolleni. Kuinka ollakaan, hän sai tänään armolahjan eli työpaikan. Olen erittäin kiitollinen Jumalalle tästä siunauksesta, jota edesauttoivat pyhä Josemaría Escrivá de Balaguerin esirukoukset. Olen myös kiitollinen Fatiman rouvallemme ja Shoenstattin rouvallemme.\nJ.H. Brazil, 27. huhtikuuta, 2009\nOletko saanut armolahjan työhösi liittyen? Kerro siitä meille, helsinki(at)opusdei.org\nNovena pyhälle Josemaríalle työn pyytämiseksi\nKotisivu pyhästä Josemaríasta (englanniksi), josta löytyy enemmän tietoja ja novena rukouksia.\n2. Iloinen kääntymys (prelaatin viesti 17.7.21)\n6. Pyhä Josemaría YouTubessa\n7. Dialogi ketsua-intiaanin kanssa\n10. Matka katolilaiseksi


Podcastin toiston hallitseminen Apple TV:ssä - Apple-tuki\nPodcastin toiston hallitseminen Apple TV:ssä\nKun podcastia toistetaan, se näkyy Toistossa nyt ‑näytössä. Podcastin toistamista jatketaan, vaikka poistut Podcastit-apista, mutta toistaminen lopetetaan, jos alat toistaa videota tai ääntä toisessa apissa.\nToistossa nyt ‑näytössä voit hallita toistoa, siirtyä muihin podcasteihin tai tehdä lisäasetuksia.\nToistossa nyt -näytön ollessa avoinna Apple TV:ssä pidä sormea Apple TV Remote -kaukosäätimen Touch-kosketuspinnalla.\nNykyisen podcastin vieressä olevat podcastit tai jaksot näkyvät Toistossa nyt -jonossa. Näkyviin tulee kuluneen ja jäljellä olevan ajan näyttävä aikajana. Kun aikajana on aktiivinen, voit toistaa tai keskeyttää podcastin myös painamalla Touch-kosketuspintaa.\nKeskeyttäminen tai toistaminen: Paina Apple TV Remote -kaukosäätimen toisto-/keskeytyspainiketta .\nSiirtyminen taakse- tai eteenpäin: Voit kelata taakse- tai eteenpäin toiston aikana pitämällä Touch-kosketuspinnan vasenta tai oikeaa reunaa painettuna. Jatka toistoa vapauttamalla.\nPodcastin tai jakson alkuun tai seuraavaan podcastiin tai jaksoon siirtyminen: Paina Touch-kosketuspinnan vasenta tai oikeaa reunaa, jotta siirryt nykyisen podcastin tai jakson alkuun tai seuraavan podcastin tai jakson alkuun.\nSiirtyminen eteen- tai taaksepäin 10 sekuntia: Korosta toistokohta pyyhkäisemällä alaspäin. Voit siirtyä taakse- tai eteenpäin painamalla Touch-kosketuspinnan vasenta tai oikeaa reunaa. Voit siirtyä toiset 10 sekuntia painamalla uudelleen.\nEri podcastin toistaminen: Korosta haluamasi podcast pyyhkäisemällä vasemmalle tai oikealle ja paina Touch-kosketuspintaa.\nSiirtyminen tiettyyn kohtaan podcastissa tai jaksossa: Korosta toistokohta pyyhkäisemällä alaspäin ja siirry taakse- tai eteenpäin pyyhkäisemällä vasemmalle tai oikealle.\nToistossa nyt -näytön ollessa avoinna Apple TV:ssä pidä sormea Apple TV Remote -kaukosäätimen Touch-kosketuspinnalla, pyyhkäise ylöspäin ja valitse näytön yläreunassa oleva Lisää-painike .\nVoit katsoa lisävalintoja pyyhkäisemällä vasemmalle ja valitsemalla AirPlay-painikkeen .\nJos haluat nähdä lisävalintoja, pidä sormea Toistossa nyt -näytön ollessa avoinna Apple TV:ssä Apple TV Remote -kaukosäätimen Touch-kosketuspinnalla ja korosta Lisää-painike pyyhkäisemällä ylöspäin:\nMerkitse podcast toistamattomaksi tai toistetuksi\nKatso podcastin koko kuvaus\nEdellinen Podcastien hakeminen Seuraava Podcastien järjestäminen asemiksi


February 2018 - ER-tuki - palvelut yrityksille\nYrityssivustot ovat suosituin kanava, kun kuluttajat etsivät tietoa tuotteista ennen ostoa. Mutta kun tulee ostamisen aika, tehdään se usein nettikaupoissa, joissa tarjolla on eri yritysten tuotteita. Tämä selviää Adobe Experience Managerin teettämästä kyselytutkimuksesta. Adoben tuoreen tutkimusraportin mukaan yritysten on tärkeää…\n19/02/2018 12/11/2020 Blogikirjoitus, Sisältötuotanto\nInternetissä kannattaa tätä nykyä mainostaa kenen tahansa alasta riippumatta. Niinpä nettimarkkinointi onkin olennainen osa liki jokaisen alaansa seuraavan yrityksen markkinointisuunnitelmaa ja verkon mukanaan tuomia mahdollisuuksia hyödynnetään yhä laajemmin ja laajemmin. Erityisen tärkeää netissä markkinointi on tietysti niillä aloilla, jotka keskittyvät…


Nizzan reissuun kuului suunnitellusti myös visiitti Monacoon, tuohon pieneen luksuksen ja uhkapelien ruhtinaskuntaan. Monaco on maailman toiseksi pienin valtio Vatikaanin jälkeen, ja sen pinta-ala on vain pari neliökilometriä.\nJunat Nizzan ja Monacon välillä kulkevat puolen tunnin välein, mutta emme osanneet odottaa, että reitti olisi niin suosittu. Juna lähtisi 8 minuutin päästä, ja me vasta kiirehdimme pitkin Nizzan katuja aamun take away -kahvit läikkyen.\nKun pääsimme asemalle, oli kaikkiin lippuautomaatteihin uskomattomat jonot. Emme millään ehtisi ostaa lippuja niistä, joten juoksimme kohti laitureita, ja yritin samaan aikaan ostaa junalippuja netistä.\nJunan lähtöön oli tasan minuutti aikaa, kun liput lävähtivät sähköpostiini. En saanut lippuja auki tarpeeksi nopeasti viivakoodin lukua varten, joten tungimme itsemme kääntöporteista edellä olevan matkaajan vanavedessä ja juoksimme kieli vyön alla portaat alas, käytävää, portaat ylös ja suoraan junaan.\nJuna oli niin täynnä, että jouduimme sullomaan itsemme väkisin eteiseen. Ihmiset huusivat toisilleen väkimassan työntyessä yhä tiiviimmäksi muuriksi. Onneksi matkaa oli vain puoli tuntia.\nSaavuttuamme Monte Carlon asemalle, lähdimme kuljeskelemaan päämäärättä. Nizzasta poiketen olimme suunnitelleet Monacolle ohjelmaa ilman tarkkaa aikataulua. Halusimme käydä päivän aikana ruhtinaan linnalla, parissa puutarhassa, satamassa ja casinolla.\nSuunnistimme ensin Port Herculeen satamaan, missä kellui toinen toistaan suurempia jahteja. Isoimmat olivat monikerroksisia ja niiden peräkansilta löytyi poreammeet ja ulkoilmabaarit. Satamassa oli läkähdyttävän kuuma lämpötilan kivutessa auringossa varmaan +40 asteeseen.\nJatkoimme matkaa satamasta ja kiertelimme luksushotellien lomassa. Casinon pelisali aukeaisi vasta klo 14, mutta kävimme jo sitä ennen pyörimässä aulassa, mihin pääsee ilmaiseksi. Ovella oli muodollinen turvatarkastus, joskin vain isoimpiin reppuihin kurkattiin tarkemmin. Casinon aulassa saa kuvailla vapaasti, ja siellä olikin porukkaa ottamassa selfieitä.\nCasinon edessä oli Ferrareita ja Lamborghinejä. Pari kaveriani tunnisti instakuvistani erään Ferrarin joksikin maailmanluokan miljonääriautoksi. Itse en tunnista autoista kuin hät’hätää merkit.\nMonacossa urheiluautoilta ei muutenkaan voinut välttyä, koska Monte Carlon kaupungissa kulkeva F1-rata on käytännössä 24/7/365 auki erilaisille revittelijöille ja hurjastelijoille. Kaduilla kuuluikin hirveä moottorien jylinä ja renkaiden ulvonta.\nLähdimme takaisin ulos odottelemaan pelisalien aukeamista, ja suuntasimme japanilaiseen puutarhaan, joka sijaitsee Monte Carlon itälaidalla. Puutarhaan ei ollut pääsymaksua.\nNimensä mukaisesti puutarhassa oli japanilaistyylisesti pieniä lampia, suihkulähteitä ja muita vesiaiheita, kivimuodostelmia, puusiltoja, teehuone sekä Välimeren alueen kasveja, kuten erilaisia havupuita ja oliivipuita. Löytyi puutarhasta myös kukkivia kasveja, esim. kirsikkapuita ja sinisadetta, joka huumasi tuoksullaan.\nKäppäilimme takaisin casinolle päin ostamaan liput pelisaliin. Lipun oston yhteydessä piti näyttää passi, ja reppu tuli jättää säilytykseen.\nPelisalin korttipöytiin on smart attire eli tavallista siistimpi pukukoodi, eikä sinne saa astella esim. sandaaleissa ja hihattomissa paidoissa. Päivällä slottisaleissa näkee rennompaa tyyliä, mutta illalla klo 19 jälkeen koodi on tarkempi. Siisti pukeutuminen on kuitenkin aina suotavaa.\nLippu casinolle maksoi 17 euroa, mutta sillä sai 10 euron voucherin pelikoneisiin. Lippua olisi voinut käyttää vaihtoehtoisesti myös ravintolaostoksiin. Automaatteja sekä ruletti- ja korttipöytiä oli lukemattomia.\nOsa salongeista oli yksityisiä, eikä tavan tallaajilla ollut mitään asiaa suljettujen ovien taakse. Pelipöytien kuvaaminen on myös ehdottomasti kielletty, ja turvamiehet tulevat heti hätyyttelemään, jos joku yrittää kuvata avoimesti pelisaleissa. Otin pari salakuvaa, mutta pidin huolen, etten riko kenenkään yksityisyyttä kuvaamalla casinovieraita.\nJoku matkatubettaja oli saanut muutama vuosi sitten yksityiskierroksen casinolle, ja tubessa onkin video pelisaleista, jos tarkempi tour kiinnostaa.\nSuurin voitto viimeisen vuoden sisällä on huhtikuulta, kun joku voitti slottikoneesta 1,1 miljoonaa euroa. Me emme valitettavasti lähteneet casinolta miljoonapotin kanssa, mutta olihan tuo ihan hieno kokemus. Le Casino on ikoninen paikka, joten Monacon visiitillä sitä ei voi ohittaa.\nCasino on avattu vuonna 1865, ja mikä itselleni tuli yllätyksenä, on se, että Monacon kansalaisilta on sinne pääsy kielletty. Monacoon ei muuten voi muuttaa tuosta noin vain, vaan siihen tarvitsee vinon pinon pätäkkää ja ruhtinaan hyväksynnän. En siis ala katselemaan vuokrakämppiä Monacon suunnilta, vaikka paikasta tykkäsinkin.\nCasinolta kävelimme takaisin satamaan, ja mietimme, jaksammeko lähteä vielä yläkaupunkiin eli Monaco-Villeen katsomaan ruhtinasperheen linnaa. Päätimme lähteä. Linnalle johti pitkä kävelykatu kallionseinämää mukaillen. Ruhtinasperheen asunnon edessä ei ollut mitään kummempia turvallisuusesteitä, vaan alueella sai pyöriä vapaasti.\nMonacon ruhtinaskunta on perustettu 1200-luvulla, mistä lähtien se on ollut genovalaisen Grimaldin aatelissuvun hallussa. Mieslinja suvusta sammui 1700-luvulla, mutta laajemmilla perimysjärjestelyillä ja lakien muutoksilla Monacon hallitsijuus on säilynyt pienen piirin käsissä. Nykyinen ruhtinas käyttää edelleen Grimaldin nimeä.\nOlisimme halunneet nähdä vielä Prinsessa Gracen ruusutarhan, mutta Google Mapsin uusimmista kuvista näkyi, että puutarha vaikutti melkoisen kuivalta ja riutuneelta.\nLähdimme linnan jälkeen sitten kiertelemään yläkaupungin katuja, jossa olikin paljon viihtyisämpi tunnelma kuin alakaupungissa. Olen lukenut monen kokemuksia Monacosta, ja ihmiset ovat haukkuneet kaupunkivaltion pystyyn.\nAlakaupunki eli Monte Carlon alue onkin keinotekoisen oloinen ja melko ruma suoraan sanottuna. Ydinkeskustaa ja Rue Grimaldin ympäristöä lukuunottamatta Monte Carlosta, La Condaminesta ja Moneghettista löytyy pelkkiä toisiinsa kiinni rakennettuja kerrostaloja, mutta yläkaupungista löytyy vanhaa arkkitehtuuria ja hiljaisia katuja. Monaco-Villessä on myös mm. meritieteiden museo.\nMonte Carlon puoli on melko rumaa.\nLukuunottamatta Rue Grimaldin aluetta.\nYlhäällä Monaco-Villessä on kuitenkin viihtyisämpi tunnelma.\nMonaco-Ville sijaitsee kukkulalla Monte Carlon puoleisen keskustan ja Fontvieillen välissä. Ylhäältä pääseekin vertailemaan eri alueita erinomaisesti. Kuljimme takaisin päin juurikin Fontvieillen laitaa, mistä löytyi kaunis iso puutarha. Kävelykujien päässä oli pieni syrjäinen näköalatasanne, josta avautui maisemat Fontvieillen satamaan.\nFontvieille näyttää rakennuskannaltaan melko samalta kuin Monacon toinen puoli, koska rakennukset ovat peräisin 1970-90-luvuilta. Mutta jos siis suuntaat Monacoon, käy ihmeessä kuitenkin myös varsinaisen keskustan ulkopuolella.\nLähdimme alkuillasta takaisin Nizzaan, ja juna oli taas aivan yhtä täynnä. Juna pysähteli muutamalla asemalla matkan varrella, mutta kyytiin ei mahtunut enempää porukkaa. Tunnelma oli yhtä tiivis kuin Mexico Cityn metrossa ruuhka-aikaan. Kannattaakin huomioida tämä, jos kyytiin halajaa esimerkiksi matkalaukkujen kanssa.\nOletko käynyt Monacossa?\nfontvieillemonacomonacon casinomonte carloriviera\nperjantai, 3 kesäkuun, 2022\nReply Mikko / Matkalla Missä Milloinkin torstai, 9 kesäkuun, 2022 at 21:03\nEn ole käynyt Monacossa ja se onkin ainoa ns. alppimaaksi luokiteltava maa, jossa en ole käynyt. Kiinnostaisi kyllä piipahtaa Monacossakin. Enpä ole kyllä koskaan ollut casinossakaan, vaikka sekin toki olisi kiinnostava kokemus. Tosin uhkapelit eivät siinä muodossa nykyään kiinnosta.\nMonaco ansaitsee pikaisen visiitin edes puutarhojen takia 🙂\nReply tellu sunnuntai, 12 kesäkuun, 2022 at 16:21\nKävimme Monacossa huhtikuun lopussa. Junamatka Nizzasta sujui jouhevasti ja tilaa oli silloin vielä reilusti. Itse Monaco oli formuloiden vuoksi aidattu ja kaduilla saikin miettiä,mistä aidan raosta pääsi minnekin päin. Kävimme tutustumassa merimuseoon ja casinoon. Näistä juttua tulossa omassa blogissani kesän aikana😊Menisin ehdottomasti uudestaan,sillä paljon jäi näkemättä\nReply Cilla Maria Travel sunnuntai, 12 kesäkuun, 2022 at 16:25\nHei kiva kuulla, että viihdyitte noilla seuduilla 🙂 Ollaan ilmeisesti oltu melko samoihin aikoihin. Formulat taisi olla toukokuun lopussa, joten valmistelut oli huhtikuun puolessaävälissäkin jo täydessä vauhdissa. Jäänpä odottamaan sun blogitekstejä 🙂\nReply Terhi maanantai, 13 kesäkuun, 2022 at 23:15\nSiitä on monta vuotta kun kävin Monacossa ja silloin sinne pääsi bussilla. Pidin kyllä enemmän yläkaupungista. Tuo oli aivan uusi tieto etteivät monacolaiset itse pääse casinolle.\nReply Elina / elinanmatkalaukussa maanantai, 13 kesäkuun, 2022 at 10:56\nOnpa teillä ollu jännittävä junamatka, onneks matka ei ollut tuon pidempi. Me otettiin aikoinaan bussi Nizzasta Monacoon, hyvä tietää että sinne pääsee kätevästi myös junalla. Meillä oli muistaakseni kunnon kaatosade, joten muistikuvat paikasta on melko harmaat. Jätettiin casino väliin, sillä arveltiin ettei täytettäisi turisteina sinne pukukoodia 😀 Mut olihan se elämys nähdä noin upporikas paikka, siis Monaco ylipäätään.\nReply Reissu-Jani maanantai, 13 kesäkuun, 2022 at 18:23\nMielenkiintoinen asia että paikallisilla ei ole asiaa casinolle. Olen käynyt Monacossa helposti junalla ja bussilla Nizzasta käsin – enkä viihtynyt oikeastaan ollenkaan Monacossa. Raha haisi ja paikka on järkyttävän täyteen rakennettu. Jätin casinon väliin, koska ei ollut pukua päällä — Portugalin casinolla vaadittiin ihan kunnollinen pukeutuminen ja ajattelin tuonnekin vaaditaan.\nReply Susanna maanantai, 13 kesäkuun, 2022 at 22:06\nHieno puutarha, olen käynyt kerran bussilla Nizzasta ja Monacon huvivenesatama näytti hienolta, mutta vastaavia on muuallakin. Sillon kun kävin allas oli muutettu luistelukentäksi\nReply Hannele / Hipaisuja maapallolla tiistai, 14 kesäkuun, 2022 at 11:26\nMonacoon ollaan menossa tämän kesän Nizzan reissun yhteydessä. Ajatuksena on ottaa Nizzasta joku päiväristeily, jossa olisi 6 tuntia Monacossa kiertelyyn aikaa. Hyvä tietää, että tuolla Monaco-Villessä on idyllisenpää. Casinolla on pakko käydä jo ihan vanhojen pelinhoitajavuosien muistoksi:) Onko sieltä mitään järkevänhintaista ruokapaikkavinkkiä antaa?\nReply Ne Tammelat keskiviikko, 15 kesäkuun, 2022 at 13:29\nMeidän Monaco-visiitti ajoittui F1-kisaviikonlopulle ja se olikin pääaktiviteettimme, joten tämän tyylinen perinteinen kiertely jäi silloin väliin. Jonkun verran ehdimme nähtävyyksiä katsella ja sen perusteella kyllä itse pidin Monacosta.\nJos formulahommat kiinnostaa, niin olihan se kyllä ihan once in a lifetime -kokemus käydä kisoja katsomassa ja suosittelen päälle vielä vähän järeämpää passia, johon saa hieman juotavaa sekä syötävää päälle, niin pääsee hyvin kisatunnelmaan 🙂 Meidän blogista löytyy vähän hintoja ja vinkkejä tähän myös.\nReply Sonja | FIFTYFIFTY perjantai, 17 kesäkuun, 2022 at 11:26\nOlen yksi niistä, jotka ovat suurinpiirtein haukkuneet Monacon pystyyn. Taisin julistaa, että Monacossa kiinnostavinta oli rapujen parittelun seuraaminen siellä isossa akvaariossa. Omat kokemukseni ovat kielikurssilta 2007, jolloin olimme päiväretkellä Monacossa. Kaikki paikat olivat kiinni siestan takia. Kaunista siellä kyllä paikoitellen oli. Tuo Le Casino on kyllä hulppean näköinen, tykkäisin käydä siellä. Myös tuo japanilainen puutarha on hienon näköinen. Aika kummallista ja varsin snobbailevaa kyllä, että paikalliset eivät kasinolle pääse.\nReply Annemaria/Samppanjaa muovimukista lauantai, 18 kesäkuun, 2022 at 18:01\nTehän löysitte Monacosta kaikkea kiinnostavaa, kuten tuon ihastuttavan japanilaisen puutarhan. Mulle kaupunki jäi vähän, no sellaiseksi, etten muista siitä oikeastaan yhtään mitään. Enkä yksin edes uskaltautunut tuonne Casinolle, joka on jo nähtävyys itsessään.\nReply Kohteena maailma / Rami sunnuntai, 19 kesäkuun, 2022 at 17:52\nOlen Monacossa päivä- ja iltavieraillut ja sellaisena kohteena ihan mukava. Lisäksi olen pelannut kaupungin yläpuolella Monte Carlon golfkentällä kierroksen, josta oli paikoitellen mahtavat näkymät kaupunkiin. Eli ihan jees päiväkohteena itsestäni.


Edustajistovaalien äänestys täydessä vauhdissa | Aalto-yliopiston ylioppilaskunta\nAYY:n edustajistovaalien äänestys alkoi maanantaina 28.10. klo 12. Saman viikon torstaina äänestys oli jo hyvässä vauhdissa: ääniä oli annettu yli 2000!\nVaalien kunniaksi AYY järjesti myös edustajistovaalipaneelin, jossa oli ehdokkaita seuraavista ryhmistä: Vapaus Valita, Våga, Kylterirengas, LUOVA, SCIsma, Vihreämpi Aalto, Pro Arte ja Voltti. Vaalipaneelissa käytiin vilkastakin keskustelua muun muassa ylioppilaskuntien pakkojäsenyydestä, opiskelijakeskuksen tulevaisuudesta, AYY:n rakentamisprojekteista ja jäsenmaksusta sekä kolmikielisyydestä.\nPaneelissa nousi esille myös edustajistovaaleissa äänestämisen merkitys. Edustajistolla on keskeinen rooli ylioppilaskunnan päätöksenteossa. Edustajisto päättää muun muassa ylioppilaskunnan strategian, arvot, säännöt, talousarviot, linjapaperit sekä konsernitasolla jopa 17 miljoonan euron budjetista toimintaa ohjaavalla tasolla. Kuluvan vuoden aikana edustajisto on päättänyt esimerkiksi toiminnanjohtajan valinnasta, Aino-lehden tulevaisuudesta ja muutoksista ylioppilaskunnan sääntöihin. Voit lukea lisää edustajistosta täältä.\nVaaleissa on ehdolla yhteensä 293 ehdokasta. Voit tutustua ehdokkaisiin ja heidän kantoihinsa täällä tai tehdä vaalikoneen.\nÄänestys on auki tiistaihin 5.11. klo 16 asti. Äänioikeutettuja ovat kaikki AYY:n jäsenet, jotka ovat maksaneet jäsenmaksunsa 15.9.2019 mennessä. Äänestä täällä: https://vaalit.ayy.fi.